# śrī-kṛṣṇāhnika-kaumudī

śrīla-kavi-karṇapūra-gosvāmi-pāda-viracitā

The text used here was Haridas Das’s 1954 edition. (Nabadwip: Haribol Kutir, 454 Gaurābda). Haridas Das added his own invaluable gloss to the text, which will eventually be given here on GGM.

Text entered by Jan Brzezinski with a little help in the first prakasa from Neal Delmonico and Haricharan Das. (Jagat 2005-09-02)

There are a total of 745 verses in this work. By the grace of Advaita Dasji, the missing verses from this text have be added, so it is now complete.

This is version 1.00.

# śrī-kṛṣṇāhnika-kaumudī

śrī-rādhā-dāmodarau jayataḥ

(1)

## prathamaḥ prakāśaḥ

**niśānta-līlā—**

rajani-carama-yāme stoka-tārābhirāme

kim api kim api vṛndā-deśa-jātābhinandā |

vitatir akṛta rādhā-kṛṣṇayoḥ svāpa-bādhām

atimṛdu-vacanānāṁ śārikāṇāṁ śukānām ||1||

prathamam anuparodhāṁ[[1]](#footnote-2) bodhayāmāsa rādhām

asakṛd amṛta-kalpaiḥ śārikāliḥ sujalpaiḥ |

atha kṛta-sukha-dohaḥ kṛṣṇam uddhūta-mohaḥ

kim api śuka-samūhaḥ prema-dattopagūhaḥ ||2||

**śrī-rādhāyā jāgaraṇam—**

vrajapati-tanayāṅkāsaṅgato vīta-śaṅkā

vidhu-mukhi kim u śeṣe nibharaṁ rātri-śeṣe |

pramada-madhupa-puñje mā paraṁ tiṣṭha kuñje

na gaṇayasi vigarhāṁ kiṁ gurūṇām anarhām ||3||

agaṇita-kula-niṣṭhā mā nikuñje śayiṣṭhāḥ

parihara sa rata-ghnaṁ svāpam udgaccha śīghram |

samajani saviśeṣaḥ paśya doṣāvaśeṣaḥ

kuru na gata-samādhāṁ bandhu-vargasya bādhām ||4||

iyam ajani dig aindrīṁ dṛśyatāṁ devi sāndrī-

bhavad-aruṇima-dhārā tvat-padābjānukārā |

iyam api ca varākī satvarā cakravākī

parimilati rathāṅge jāta-viccheda-bhaṅge ||5||

api tava mukha-śobhām āptu-kāmo’tilobhād

aparikalita-kāmaḥ svaṁ vapus tyaktu-kāmaḥ |

carama-śikhari-śṛṅgaṁ prāpya paśyaiva tuṅgaṁ

vrajati śaśadharo’staṁ vārayed adya kas tam ||6||

sudati kumudinīnām aṅkam āsādya līnā

mada-madhukara-mālā kālam āsādya lolā |

sarati kamalinīnāṁ rājim etām adīnāṁ

bhavati samaya eva glāni-harṣādi-devaḥ ||7||

smita-kamala-mukhīnāṁ maṇḍalī te sakhīnāṁ

milati parama-hṛṣṭā sva-sva-gehād abhīṣṭā |

sumukhi vigata-doṣe yā kila tvāṁ pradoṣe

niviḍa-timira-puñjaṁ prāpayat keli-kuñjam ||8||

sumukhi nayana-mudrāṁ muñca nirdhūya nidrāṁ

kalaya vadanam āsāṁ vidyud-uddyota-bhāsām |

rati-vigalita-bhūṣāṁ vyasta-paryasta-veṣāṁ

vilulita-tanum etās tvāṁ bhajantāṁ sametāḥ ||9||

viyad-atilaghu-tāraṁ tvad-vapuḥ kṣuṇṇa-hāraṁ

vigalita-kusumānāṁ varṣma-śephālikānām |

tritayam idam idānīm eka-rūpaṁ tadānīṁ

api yad api tathāpi tvad-vapuḥ śrībhir āpi ||10||

truṭita-patita-muktā-hāravat te viyuktā

bhavad uḍu-tatir eṣā svalpa-mātrāvaśeṣā |

cira-śayanam avekṣyārundhatī te vilakṣyā

bhavad iva parivakre paśya saptarṣi-cakre ||11||

nija-kara-paripuṣṭā paśya seyaṁ praviṣṭā

śaśi-mukhi! lalitāṅgī sannidhau te kuraṅgī |

kuru sa-kṛpam apāṅge kiñcid añcat-taraṅge

bhavatu bata kṛtārthā prītaye te samarthā ||12||

nava-kiśalaya-buddhyā jātito'ntar viśuddhyā-

ruṇa-pada-kamalaṁ te svādituṁ kṛṣṇa-kānte! |

tvaritam upasarantī tvat-sakhīnāṁ vahantī

kara-sarasija-ghātaṁ yā vidhatte prayātam ||13||

śaśi-mukhi! tava phelā-mātra-bhoge sakhelā

tava pada-jala-pānāmoda-mātrāvadhānā |

api bhavad avalokābhāva-sañjāta-śokā

tava mukha-śaśi-bimbāloka-mātrāvalambā ||14||

harir atikutukī te netra-yugmaṁ mimīte

nayana-yugam amāya-prema yasyāḥ pramāya |

kim api vimala-muktā-mālayā cāru-vaktā

niyatam upamimānaḥ saṁśayaṁ nirdhunānaḥ ||15||

iti nigaditavatyaḥ śārikāḥ premavatyaḥ

sukhada-pada-padārthāṁ vācam utthāpanārthām |

yadi kim api viremuḥ patriṇas taṁ praṇemuḥ

samupasṛta-nikuñjāḥ prāpta-sammoda-puñjāḥ ||16||

**śrī-kṛṣṇa-jāgaraṇam—**

atha śayana-satṛṣṇaṁ bodhayāmāsa kṛṣṇaṁ

vitatir api śukānāṁ kṛṣṇa-harṣotsukānām |

śravaṇa-sukhada-saumyaiḥ snigdha-śabdārtha-ramyaiḥ

sarasataram analpaiḥ kūjitaiḥ sīdhu-kalpaiḥ ||17||

praṇaya-rasa-gabhīrāś cāru-śabdārtha-dhīrāḥ

kala-sumadhura-kaṇṭhāḥ prema-jalpeṣv akuṇṭhāḥ |

sati samaya-viveke bodhayāṁ cakrur eke

na khalu bata vidagdhāḥ kārya-kāle vimugdhāḥ ||18||

jaya jaya guṇa-sindho! preyasī-prāṇa-bandho!

vraja-sarasi-ja-bhāno! sat-kalā-ratna-sāno! |

iha hi rajanī-śeṣe kiṁ-manā nātha! śeṣe

samayam avakalayāpīṣyate kuñja-sayyā? ||19||

mada-madhupa-yuvānaḥ prāpta-doṣāvasānaḥ

cyuta-kusuma-vanāntaḥ svāpam udyātavantaḥ |

dadhati katipayathyāṁ kelim ambhoja-vīthyāṁ

sati samaya-viveke ke vimuhyanti loke? ||20||

kvacana mukha-viṣādaḥ kvāpi hāsa-prasādaḥ

kva ca dayita-viyogaḥ kvāpi kāntasya yogaḥ |

kumuda-kamala-vīthyor vaisadṛśye'titathye

bhavati kim-u na kālaḥ kṣobha-śobhā-viśālaḥ ||21||

tvam asi samaya-vettā sarva-duḥkhaika-bhettā

bhavasi bhuvana-bandhuḥ sad-guṇa-grāma-sindhuḥ |

vratati-bhavana-talpaṁ mūrtiman-moda-kalpaṁ

yad api tad api muñca svasti te'smād udañca ||22||

subhaga! rajani-śeṣe svāpa-gehe suśeṣe

tvam iti hi jananī te saṁśayaṁ svaṁ dhunīte |

samayam atha viditvā jāgarārthaṁ tvaritvā

svayam iyam upagantrī sneha evātra mantrī ||23||

ayam api ca śikhaṇḍī jāgaritvaiva khaṇḍī

kṛta-sulalita-kekaḥ kāla-niṣṭhā-vivekaḥ |

pramilati tava nidrā-hānaye'dhī-daridrāḥ

śiva śiva nija-sevā-kālam ujjhanti ke vā? ||24||

api śaradi durāpa-śraṁsano yat kalāpaḥ

prabalatara-garimṇā tāvakenaiva dhāmnā |

niravadhi-valamāna-snigdhatā-dyotamānaḥ

kva na samaya-vipannas tvat-padābje prapannaḥ ||25||

vividha-maṇi-sad-acchaṁ maṇḍalīkṛtya pucchaṁ

pratiniyatam akuṇṭhaḥ prollasac-chyāma-kaṇṭhaḥ |

tava saha dayitābhiḥ paśyataḥ prīṇitābhir

janayati lalitāni pratyahaṁ yaḥ sukhāni ||26||

jaya subhaga! namas te śrūyatāṁ satvaras te

cira-śayana-sapīḍaḥ kauty ayaṁ tāmra-cūḍaḥ |

upanata-nija-sevā-kāla-sammoda-pīvā

nahi samaya-vidagdhaḥ kārya-kāle vimugdhaḥ ||27||

iti kala-vacanānāṁ śārikāṇāṁ śukānāṁ

rutam atiśaya-ramyaṁ śrotra-peyaṁ niśamya |

vihita-śayana-bādhā sā jajāgāra rādhā

prathamam atha sa kṛṣṇaḥ svāpa-līlā-vitṛṣṇaḥ ||28||

**rasālasaḥ—**

yugapad ubhaya-nidrā-bhaṅga-vidhvasta-mudrā

yugapad ubhaya-netrāpāṅga-bhaṅgī vicitrā |

yugapad ubhaya-ghūrṇā-jāta-saṁkleśa-pūrṇā

bhavad ubhaya-vilokābhāvataḥ prāpta-śokā ||29||

prasabham ubhaya-doṣṇoḥ pīḍanaṁ saṁsahiṣṇor

ubhaya-vapuṣa ekī-bhāva āsīd vivekī |

surata-samara-līlā yā purāsīt suśīlā

kim iva punar upāyāt sā sameṣor upāyāt ||30||

ubhaya-pulaka-jālai ratna-sucī-salīlair

ubhaya-rabhasa-sūtrair dīghra-dīghrāti-citraiḥ |

yugapad ubhaya-tanvoḥ sīvanaṁ divya-bhānvor

akṛta kusuma-cāpenaiva yoge durāpe ||31||

yugapad ubhaya-jṛmbhārambhaṇasyopalambhād

ubhaya-daśana-kāntiḥ kāpy anirvyūḍha-śāntiḥ |

ubhaya-mukha-sahāyānyo’nya-nirmañchanāyā’

gamad iva sama-tattvaṁ maṅgalārātrikatvam ||32||

yugapad ubhaya-doṣṇaḥ pīṇḍanenaiva koṣṇaḥ

praṇaya iva hṛdisthaḥ svīkṛtāśru-vyavasthaḥ |

ubhaya-nayana-pakṣmā plāvayan śoka-lakṣmā’

vadad iva kṛta-roṣaṁ bhāvi-viccheda-doṣam ||33||

**śayyā-tyāgaḥ—**

atha śayana-talāt tāv utthitau sampramattāv

iva sapadi vibudhya sva-sva-nīvīṁ nibadhya |

viraham asahamānau citta-pīḍāṁ dadhānau

na yayatur akṛtārthau tasthatur nāsamārthau ||34||

jayata uditavatyā locane te sudatyā

alasa-valita-ghūrṇe svāpa-līlā-viśīrṇe |

vikaca-kamala-madhye sādhu mādhvīka-medhye

stimitam avaruvadbhyāṁ sopame khañjanābhyām ||35||

vilasad-alasa-pūrṇaiḥ pakṣmabhiḥ prāpta-ghūrṇaiḥ

samam atirurucāte locane cāruṇī te |

alibhir upahatābhyāṁ sopame paṅkajābhyāṁ

śayana-gata-rasasya preyaso mādhavasya ||36||

mumucatur atha kuñjā-vāsam uddīpta-guñjā’

cayavad-aruṇa-rāgeṇāruṇe dig-vibhāge |

rati-raṇa-vijayānte[[2]](#footnote-3) nihnuvānau niśānte

nija-nija-tanu-yaṣṭī tau trapā-bhugna-dṛṣṭī ||37||

**surata-śayyāyā sudṛśyatā—**

kvacana ghusṛṇa-paṅkaḥ kvāpi sindūrajo'ṅkaḥ

kṣata-viraha-vipakṣa-prasnutāsṛk-sapakṣaḥ |

kvacana kusuma-dāma-cchinna-kodaṇḍa-dhāma

kva ca vilulita-hāraś chinna-maurvī-prakāraḥ ||38||

kvacana mṛgamadāṅkāḥ kutracit kajjalāṅkāḥ

smara-narapati-danti-ccheda-kalpāḥ sphuranti |

sa hi ratiraṇa-raṅgaḥ kautukodyat-taraṅgaḥ

samajani sumukhīnām āgatānāṁ sakhīnām ||39||

**nikuñja-tyāgaḥ—**

ubhayam ubhaya-citte nyasya cittaṁ suvitte

praṇaya-rasa-vipākaiḥ santataṁ sātirekaiḥ |

kṣaṇa-viraha-sahābhyaṁ kevalaṁ vigrahābhyāṁ

laghu laghu padam etau dampatī tau prayātau ||40||

bhrama-bhara-viparīte vāsasī nīla-pīte

prakṛtim agamayitvā nopanīte vasitvā |

alasam atha mithoṁse nyasya jāta-praśaṁse

bhuja-yugalam abhītau jagmatur dampatī tau ||41||

pathi piśuna-matibhyaḥ śaṅkamānau gurubhyaḥ

cala-cakita-taraṅgau nikṣipantāv apāṅgau |

parama-guṇa-gabhīrau kāma-saṁgrāma-dhīrau

yayatū rati-vitandrau rādhikā-kṛṣṇacandrau ||42||

na pathi na bhavane vā lakṣitau tau vane vā

sahaja-sad-anuraktyā svīyayānanda-śaktyā |

parijana-nayanānām utsavānādadhānāv

atha pathi viharantau rejatur loka-kāntau ||43||

viramati rati-yajñe kautukāt tatra jajñe

yad avabhṛtham ihaitau snānataś cāru-pūtau |

atha kim api padārthau sāra-bhūtau kṛtārthau

gṛham adhi pariśiṣṭāṁ rātrim evāśayiṣṭām ||44||

tanava iva bhaṭānāṁ bāṇa-ghātotkaṭānāṁ

kṣata-vigama-bhiṣagbhiḥ śodhitā yoga-yugbhiḥ |

atisarati ratāṅke tat-tanū nirgatāṅke

vibabhatur anubhāvād yoga-śakteḥ svabhāvāt ||45||

iti śrī-kṛṣṇāhnika-kaumudyāṁ prathama-prakāśaḥ

||1||

--o)0(o--

(2)

# dvitīyaḥ prakāśaḥ

**prātar-līlā—**

prātaḥ pragalbhatarayānumuhūrta-nūtnī

bhāvena vatsalatayā vraja-rāja-patnī |

kṛṣṇasya ratna-śayanālayam atyudāram

āsādya tat kim api jāgarayāñcakāra ||1||

uttiṣṭha tāta rajanīyam agād virāmaṁ

paśyāṁśumantam udayodyamanābhirāmam |

pratyūṣa-sevana-vidhau vilasad-vilāsāḥ

śayyālayaṁ tava viśanti kumāra-dāsāḥ ||2||

saṅkīrtayan jaya jayeti girā suvṛttas

tvāṁ tāta jāgarayituṁ praṇayāt pravṛttaḥ |

kīras tavaiṣa nija-pāṇi-talena puṣṭaḥ

sanmañju-vāk kanaka-pañjara-vāsa-hṛṣṭaḥ ||3||

khedas tavaiṣa śayanālasa-bhāra-mūlaḥ

svāpaṁ jahīhi bhava jāgaraṇānukūlaḥ |

itthaṁ kareṇa mṛdunā muhur aṅgam aṅgam

āspṛśya bāhu-yugalena tam āliliṅga ||4||

mātuḥ kalāṁ giram atipraṇayopagūhaṁ

śrutvānubhūya ca tadaiva sa samyag ūham |

gātrāvamo ana-puraḥsara-jṛmbhaṇena

jāgrad-daśām abhinināya kutūhalena ||5||

kālociteṣu paricāraṇa-kauśaleṣu

gāḍhānurāga-parabhāga-nirākuleṣu |

dakṣaṁ samakṣam anuśāsya kumāra-dāsī-

dāsaṁ vrajendra-gṛhiṇī sva-gṛhānayāsīt ||6||

unmīlana-pratinimīlanayor bahutve

jāgrac-chayāna-daśayor iva miśritatve |

sā nidrayā viraha-kātarayā dhṛteva

tasyotthitasya nayana-dvitayī dideva ||7||

**śrī-kṛṣṇa-sevā—**

ārātrikeṇa maṇi-maṅgala-dīpa-bhājā

vibhrājitena jita-saubhagavat samājāḥ |

ādhāya paṇi-sarasī-ruhayor mudāsya-

nīrājanaṁ vidadhire'sya kumāra-dāsyaḥ ||8||

uṣṇīṣa-bandha-sumanojñatamottamāṅgāḥ

pāthoja-keśara-susaurabha-sundarāṅgāḥ |

śyāmāḥ sitāś ca haritā aruṇāś ca pītā

ye ke'pi ke'pi mahanīya-guṇaiḥ parītāḥ ||9||

tair eva kevala-sukhānubhava-svarūpair

naisargikānudina-divya-kumāra-rūpaiḥ |

dāsī-gaṇair api ca dāsa-gaṇair udāraiḥ

sevā vyadhāyi vividhāsya vilola-hāraiḥ ||10||

paryaṅkataḥ samadhiruhya maṇī-catuṣkaṁ

śrī-pāda-pīṭha-mahasā vilasad-vapuṣkam |

cārūpaviṣṭam atihṛṣṭa-hṛdo gṛhītvā

cārūpacāram atha bhejur amī militvā ||11||

tair āhitāṁ karatale vinidhāya dhārāṁ

karpūra-saurabhavatām aticāru-vārām |

gaṇḍūṣa-puram upakḷptas utthopajoṣaṁ

kṛṣṇaḥ śanair abhiṣiṣeca mukhābja-koṣam ||12||

āmṛjya cāru-mṛdu-sūkṣma-balakṣa-vāsaḥ-

khaṇḍena pāṇi-vadanaṁ nirupādhi-hāsaḥ |

tair āhitaṁ karatale mṛdu danta-kāṣṭhaṁ

pratyagrahīn mradimaniṣṭham atho laghiṣṭham ||13||

kalpa-drumasya mṛdunā vi apena tena

ratnāṅgulīyaka-mahobhir alaṅkṛtena |

dantāvaliṁ vihita-vīkṣaka-netra-harṣam

ālola-kuṇḍala-yugaṁ śanakair jagharṣa ||14||

aṅguṣṭha-tarjanikayor dhṛtayā vitastyā

jihvā-vilekhanikayā maṇi-hemamayyā |

rājan maṇīndra-valayaṁ vyalikhan manojñāṁ

tāmbūla-rāga-parabhāgavatīṁ rasa-jñām ||15||

bhūyaḥ payobhir amalair vadanaṁ nineja

bhūyo mamārja ca kadāpi na codviveja |

śrī-darpaṇaṁ kṛta-samarpaṇa-cañcalākṣi-

lakṣmyā cakāra mukha-dhāvana-śuddhi-sākṣi ||16||

māṇikya-kaṅkatikayā kara-padma-koṣaṁ

samprāptayā valaya-kaṅkati-cāru-ghoṣam |

keśa-prasādhanam athānabhisandhi-hāsī-

bhūtānanā vyadhita kāpi kumāra-dāsī ||17||

naktantanaṁ vasanam asya nirāsya kaścid

vāso'ntaraṁ suparidhāpya kalā-vipaścit |

uṣṇīṣa-bandham atha mūrdhni babandha pādau

prakṣālya vārbhir abhimṛjya ca vāsarādau ||18||

go-doha-keli-kalayā kutukāni kartuṁ

kṛṣṇaḥ sakhīn api vihārayituṁ vihartum |

prātaḥ kriyāṁ parisamāpya tato viśālāṁ

paryāsadat sakhi-gaṇaiḥ saha dhenu-śālām ||19||

go-dohanād atha viramya sa ramya-līlaiḥ

sārdhaṁ nija-priya-sakhaiḥ svasamāna-śīlaiḥ |

abhyāyayau kutuka-malla-vilāsa-nityā-

bhyāsālayaṁ maṇimayaṁ sakalaikamatyā ||20||

pratyekam eva sakhibhiḥ savayobhir etair

malla-kriyām atha bhujābhuji vīta-bhītaiḥ |

svasvaujasaḥ prakaṭanena saroṣa-darpaiś

cakre'pasarpa-parisarpa-visarpa-sarpaiḥ ||21||

viśramya kiñcid atha sañcita-puṇya-vṛndais

tair eva kaiścana mahāguṇa-vṛkṣa-kandaiḥ |

abhyañjanārtham anurañjana-mañju-hāsair

abhyaṅga-maṅgala-gṛhaṁ praviveśa dāsaiḥ ||22||

nānā-prabandha-bahubandha-vidhau vidagdhair

abhyaṅga-maṅgala-viśeṣa-kalāsu mugdhaiḥ |

tailena sādhu śubha-gandha-subāndhavena

prārambhi yat tad urarīkṛtam apy anena ||23||

āpāda-mastakam anasta-samasta-bhāgyais

tailena taiḥ priya-samāja-sabhāja-yogyaiḥ |

nātiślathaṁ ca na dṛḍhaṁ ca sumaṅgalāni

prītyā ciraṁ mamṛdire'tha tad aṅgakāni ||24||

te kauṅkumena rajasā ghanasāra-cūrṇaiḥ

pūrṇena cāru-mṛdunā paripeṣa-śīrṇaiḥ |

vimlāna-bhāvam atha taila-kṛtaṁ harantaḥ

kṛṣṇasya tān avayavān udavartayanta ||25||

kenocitena ghanasāra-suvāsitena

nānāvidha-sphaṭika-hema-ghaṭī-bhṛtena |

keśān kaṣāya-kaṣitān kalayan kumāra-

dāsī-gaṇo'mbuja-dṛśaṁ snāpayāṁ cakāra ||26||

kācit kaṣāyita-kacān bahuśaḥ kaṣantī

kācin mṛdūn avayavān mṛdu mārjayantī |

bhṛṅgārakeṇa katamā salilaṁ kirantī

lebhetarām atitarām anurāga-kāntī ||27||

evaṁ samāpya katame snapanaṁ śubhena

śaṅkhodakena śirasi pratipāditena |

aṅgoñchanāṁśukam anekam athopanīya

saṁmārjanaṁ vidadhur asya bhṛśaṁ vinīya ||28||

ādau sucela-śakalair mṛdulair aśuṣkaiḥ

paścāt krameṇa mamṛjuḥ sita-sūkṣma-śuṣkaiḥ |

āpāda-kuntala-bharam pratisandhi-sandhi

te mārjanaṁ vidadhire praṇayānubandhi ||29||

kaścit kacān gata-jalān dvividhena vāsaḥ-

khaṇḍena sādhu vidadhe mṛdu-manda-hāsaḥ |

kaścit paṭuḥ kaṭita ād galad ambu-celaṁ

celāntareṇa vinināya kṛtāvahelam ||30||

kenāpi nūtanam atitvarayopanītaṁ

kauṣeya-cela-yugalaṁ druta-hema-pītam |

kenāpi pāṇi-kamale kramataḥ pradattam

utsārya pūrva-paṭam āśu sa paryadhatta ||31||

tasyāsthitasya ramaṇīya-maṇī-catuṣkaṁ

prakṣālitāṅghri-kamalasya lasad-vapuṣkam |

paścād-gatena katamena kumāra-bhṛtye-

nāsevi kuntala-bharaḥ kuśalena kṛtye ||32||

bhūyaḥ prasārya parimṛjya muhuḥ prasādhya

ratna-prasādhanikayā bahuśo viśodhya |

āvṛtya cela-śakalena satā dviphāla-

baddhaḥ sa kuntala-bharaḥ prabhayā paphāla ||33||

anyonya-pālana-kṛtā kaca-mecakimnā

sūkṣmātisūkṣma-vasanasya ca pāṇḍarimṇā |

nirmoka-moka-parabhogi-nibho'sya keśa-

vinyāsa eṣa na hi kasya dṛśor viveśa ||34||

snānād-ṛjūn sad-alakān atha kuñcayitvā

cāru-svabhāva-ku ilān api rañjayitvā |

bhāle lilekha tilakaṁ śaśi-maṇḍalābhaṁ

śrīkhaṇḍa-kuṅkuma-rasena sujāta-śobham ||35||

gārutmatendramaṇi-hīraka-padmarāga-

pradyotanaṁ vidhurayantyam ivāpy anāgaḥ |

anya-prabhāva-raṇakāri-mayūkha-sāndraṁ

śrī-kaustubhābhidham adhatta mahā-maṇīndram ||36||

sthūlena mauktika-phala-prakareṇa kḷptān

hārān dadhāra gir-agocaratām avāptān |

kañcid viśālatara-vakṣasi nābhikūle

kañcit pralambam atha kañcana jānu-mūle ||37||

śrī-kuṇḍale maṇimaye makarānukāre

kānti-prabhākṛta-kapola-mahaḥ-pracāre |

śrī-karṇayor upanināya jaloparuddhe

snānotsavena virahayya sa pūrva-siddhe ||38||

sat-paṭṭa-sūtra-kṛta-mañjutara-pralambausad-ratna-paṭṭamaya-maṅgala-sūtra-cumbau |

gārutmatādi-nava-ratnaja-bāhu-bandhau

kaścid babandha valayau maṇi-bandha-sandhau ||39||

divyāṅgulīyakam udāram anāmikāyāṁ

tat-padmarāga-mahasāṁ pariṇāmikāyām |

pṛṣṭhopasanna-maṇimudram avarjanīyaṁ

datte sma kaścid adhi-tarjani rañjanīyam ||40||

nānā-maṇīndra-ghaṭayā ghaṭitānubandhaṁ

pītāṁśukodara-ta īm anu tunda-bandham |

māṇikya-kiṅkiṇi-guṇaṁ ca ka īra-mūle

kaścid babandha paridhatta-lasad-dukūle ||41||

pādāmbujopari maṇīndra-ghaṭānukḷptaṁ

mañjīra-yugmakam atho nakha-candra-dīptam |

ādhāya ko'pi maṇi-darpaṇam atyudāram

āsyendu-bimbam adhi saspṛham ādadhāra ||42||

atrāntare vraja-purandara-sannideśam

ādāya kaścana tad asya gṛhaṁ viveśa |

ūce ca kṛṣṇa! janakasya girā bahubhyas

tvaṁ dātum arhasi gavām ayutaṁ dvijebhyaḥ ||43||

śrutvā pitur giram asau cikuraṁ nibadhya

pītottarīyam api samyag atho viśodhya |

ācamya ramya-vadano guṇa-ratna-sānū

rāmānujaḥ sīvamanasā vitatāra dhenūḥ ||44||

goṣṭheśvarīpsitatamo rasavat-prapākaḥ

sampādito bhavati yāvad aneka-pākaḥ |

tāvan na soḍhum abhiśaktavatī vilambaṁ

sā prāhiṇot kim api bhoktum athāvilambam ||45||

haiyaṅgavīna-dadhi-dugdha-sarādi-bhakṣyam

etat sameta-ghanasāra-rajo'bhibhakṣya |

ācamya ca priya-sakhāṁsa-kṛtāvalambas

tāmbūlam āda madhurānana-candra-bimbaḥ ||46||

**śrī-rādhā-sevā—**

evaṁ tathaiva vṛṣabhānu-kumārikāyā

doṣāvasānam anu jāgaraṇotsukāyāḥ |

ālī-gaṇaḥ sva-bhavanāt praṇayābhirāmaḥ

prātar niṣevaṇa-kṛte’tha samājagāma ||47||

kācin maṇīndra-mayam āsanam ājahāra

śrī-pāda-pīṭham aparā tad adho dadhāra |

kāpy ānayad vadana-dhāvana-bhājanāni

kāpy ādadhe daśana-śodhana-sādhanāni ||48||

utthāya talpa-talataḥ kanakāsanasthā

nidrāvasāna-vigalan-niyata-vyavasthā |

sā pāda-pīṭham adhi datta-padāravindā

babhrāja sat-parijanair vihitābhinandā ||49||

bhṛṅgāra-nāla-śikhareṇa samarpitābhiḥ

sandhāya vaktra-vivare culukī-kṛtābhiḥ |

tat-saurabhasya rabhasādhika-saurabhābhiḥ

śrī-pāṇi-padma-tala-saṅgama-lohitābhiḥ ||50||

nikṣepaṇe priya-sakhī-karayoḥ kṛtābhiḥ

karpūra-pūra-rajaso’tisuvāsitābhiḥ |

vyāptālibhiḥ sakala-keli-kalā-suhṛdbhiḥ

sā sādhu śodhitavatī mukha-padma-madbhiḥ ||51||

āmṛjya sūkṣma-vasanena sitena kāntān

sā danta-kāṣṭha-śakalena vighṛṣya dantān |

tāmbūla-rāga-para-bhāgavatīṁ manojñāṁ

jihvā-viśodhinikayā vyalikhad rasajñām ||52||

bhūyaḥ payobhir amalair mukha-padma-śuddhiṁ

sampādya kānta-daśana-dyuti-datta-vṛddhim |

tām āsane sthitavatīṁ dhṛta-ratna-rāje

keśa-prasādhana-karī katamātha bheje ||53||

ākṛṣya mugdham avaguṇṭhanam uttamāṅgād

unmocya kuntala-tatīḥ sughanottamāṅgāḥ |

ratna-prasādhanikayā cala-kaṅkaṇaliḥ

saprema sādaram aśūśudhad uttamāliḥ ||54||

āmṛjya cela-śakalena tanūttamena

sarvāṅgam aṅkitam anaṅga-raṇāṅkakena |

abhyaṅga-saṅgi-vasanaṁ paridhāpya naktaṁ

vāso’bhyamūmucad anuttama-gandha-yuktam ||55||

prakṣālya pāda-yugalaṁ mukuraṁ purastād

ādarśya kācana kalā-kuśalatva-śastā |

tailena sat-surabhiṇā lasatāruṇimnā-

bhyānañja kañja-vadanāṁ praṇayena bhūmnā ||56||

aṅgād yato yata udasyati cāru-celaṁ

tat tan nirīkṣya hriyam ṛcchati sānuvelam |

tenāktam aktam avadhāya sakhīyam aṅgaṁ

tasyāḥ pyadhāt tad akhilaṁ kṛta-hrī-vibhaṅgam ||57||

abhyajya rajyad-atiśuddha-hṛdo vayasyā

āpāda-mūrdha-kṛta-mardanam aṅgam asyāḥ |

udvartanaṁ vidadhire ghana-sāra-pūrṇaiḥ

kastūrikā-ghusṛṇa-candana-cāru-cūrṇaiḥ ||58||

gandhānubandhi-vimalāmalakī-kaṣāyaiḥ

keśān vighṛṣya katamā vividhair upāyaiḥ |

bhṛṅgāra-nāla-galitair lalitaiḥ kabandhair

ukṣāñcakāra sahaja-praṇayānubandhaiḥ ||59||

kālocitena ghanasāra-suvāsitena

nānā-maṇīśvara-ghaṭī-ghaṭayā bhṛtena |

dvābhyāṁ śanair ubhayataḥ pratipāditena

dve pārśvayoḥ siṣicituḥ sumukhīṁ jalena ||60||

saṁveṣṭya cāru-cikurān sicayena bāḍhaṁ

niṣpīḍya bhūri galad-ambu nigālya gāḍham |

bhūyaḥ prasārya calad-aṅgulibhir vikīrya

bhūyo babandha katamā sicayaṁ vitīrya ||61||

kācin mukhendum aparā gala-mūlam anyā

karṇau mamārja mṛdunā vasanena dhanyā |

vakṣo viṣāri katamā katamā ca pṛṣṭhaṁ

bāhu-dvayaṁ ca katamā suṣamā variṣṭham ||62||

saṁveṣṭya śuṣka-vasanena nirāsanīyaṁ

śroṇyā jahāra vigalaj-jalam antarīyam |

āmṛjya pāṇi-yugalena śanair udāram

ardhorukaṁ kaṭi-taṭe ghaṭayāñcakāra ||63||

āmṛṣṭāyor vara-payodharayor alolaṁ

kācit kalāsu kuśalātha babandha colam |

paṭṭāṁśukena racitaṁ sva-sakhī-janena

nānā-vidhātiśaya-śilpa-viśāradena ||64||

tasyopari pratanu śoṇitaraṁ suvīci-

caṇḍātakād udayad-uccala-san-marīci |

śrī-pāda-padma-nakha-candra-cayāgra-cumbi

celaṁ babandha tapanīya-guṇānubandhi ||65||

lamba-pralamba-yugalena supaṭṭa-dāmnā

muktāmaṇīndra-mahasā vilasad-garimṇā |

ākuñcana-krama-vaśāt kamalānukārāṁ

jagrantha nīvim abhinābhi suśilpa-sārām ||66||

ārohya tām atha mahā-maṇi-pīṭha-pṛṣṭḥe

vistāritātimṛdu-cela-kṛta-pratiṣṭhe |

prakṣālya pāda-kamala-dvitayaṁ satoṣāḥ

sakhyo vyadhuir vividha-maṅgala-veṣa-bhūṣāḥ ||67||

bhūyaḥ prasārya bahuśo bahuśaḥ prasādhya

ratna-prasādha-nikayāṅgulibhir viśodhya |

kālāguru-prabhava-dhūpa-dhurā-pracāram

ālī-janaḥ kaca-bharaṁ surabhī-cakāra ||68||

snānād ṛjuṁsadala-kālim arālayitvā

kastūrikābhir alike tilakaṁ likhitvā |

sindūra-bindu-rucire’kṛta bāla-pāśyāṁ

sīmanta-sīmani maṇīndra-mayūkha-rasyām ||69||

maulau babandha katamā sumaṇi pravekaṁ

san-mālatī-kusuma-garbhaka-kānti-sekam |

dhammillam ullasita-lohita-paṭṭa-dāmnā

lamba-pralamba-yugalena maṇīndra-dhāmnā ||70||

muktā-kalāpa-kalayā lalita-prakāśyāṁ

kācid vyadhād alaka-sīmani patrapāśyām |

kācin maṇīndra-maya-kuṇḍalam atyudāram

ekaikaśaḥ śruti-yuge ghaṭayāñcakāra ||71||

sūkṣmordhva-randhra-gata-heya-śalākikāyā

mūlāgra-saṅga-lalite vidadhe sukāyā |

śrī-cakrikā-bakulike śruti-madhya-deśe

ratna-prabhā-bhara-dhurā vihitopadeśe ||72||

kācid vibhūṣya nayane dalitāñjanena

smārau śarāv iva nighṛṣṭa-rasāñjanena |

nāsāpasavya-puṭake vitatāra muktāṁ

netrāñjanādhara-vibhābhara-nīla-raktām ||73||

āvṛtti-vṛttatara-mecaka-paṭṭa-vāsaḥ

khaṇḍopari grathita-mauktika-jāla-hāsaḥ |

sakhyā galopari galābharaṇa-prabhedaḥ

premnānubandhi śamitākhila-netra-khedaḥ ||74||

madhye-pragaṇḍam atulāṅgadam unmaṇīni

madhye-prakoṣṭham atulāni ca kaṅkaṇāni |

tat-sīmni kāpy akṛta maṅgala-paṭṭa-sūtraṁ

ratna-prakāśi maṇi-bandha-rucāticitram ||75||

ratnormikām akṛta kācid anāmikāyāṁ

vāmāṅgulīṣu catasṛṣv api ramyakāyām |

sārciṣka-niṣka-taralottama-kānti-sārān

vakṣojayor upacakāra ca kāpi hārān ||76||

tundāntike maṇi-vinirmita-tunda-bandhaṁ

kāñcī-guṇaṁ ca tad adho maṇi-vṛnda-bandham |

pādāṅgulīṣu vara-ratnamayormikālīm

āgulpham ādhṛta suhaṁsaka-yugma-mālī ||77||

mañjarī-yugmam atimañjula-ratna-siddhaṁ

pādāmbujopari cakāra ca kāpi baddham |

tat-tat-sva-śilpa-kuśalatva-nidarśanāya

kācin maṇīndra-mukuraṁ purato nināya ||78||

ābhūṣya tat parama-maṅgalam aṅgam asyā

ālocya locana-rasāyanakaṁ vayasyā |

prāvārakeṇa tanunā tanum ūrṇunāva

sā śrīs triloka-suṣamām iva saṁlulāva ||79||

**śrī-nandālaya-gamanam—**

bhāntīṁ sakhī-sadasi ghoṣa-pater gṛhiṇyā

prasthāpitā sakala-kārya-vare vareṇyā |

saṅgamya tām anucarī-kṛta-sādhu-vādam

ekā prakāma-kamanīyatamaṁ jagāda ||80||

kalyāṇi kṛṣṇa-jananī praṇayaṁ dadhānā

tvām āha yat tad avadhāraya sāvadhānā |

kṛṣṇārtha-pāka-kṛtaye kṛtibhir vayasyā-

vṛndaiḥ samaṁ bhava madīya-gṛhe yaśasyā ||81||

jātiḥ samaiva ṛjutā ca samaiva teṣāṁ

bhojyānnatā ca sahajaiva parasparaiṣām |

kṛṣṇātmatā ca sadṛśī sthavirā navīnāḥ

sarvāś ca tā vraja-mahendra-mahiṣy-adhīnāḥ ||82||

tenocitaṁ bhavati devi mayāpi vaktuṁ

tatopagantum ucitaṁ tava cāpi paktum |

ity ākalayya mumude parameva padmā

sopāyayau mṛdu-vilohita-pāda-padmā ||83||

goṣṭheśvarīṁ samabhivādya viśeṣa-namrā

tat-pāṇi-padma-dhṛta-pāṇir atīva kamrā |

āsādya rāma-jananīṁ praṇanāma yātām

adhyakṣatāṁ pacana-karmaṇi sābhijātā ||84||

**randhana-śālāyāṁ gamanam anna-pākaṁ ca—**

tābhyāṁ mahānasam upetya ca pāka-śālā-

pālīḥ smitena mṛdunā vacasā ca bālā |

sammānya mānya-caritā mumude mitāni

pāka-kriyopakaraṇāni vilokya tāni ||85||

kuṣmāṇḍakālu-kacu-mānaka-kanda-tumbī-

vārttāku-mūlaka-paṭola-phalāni śimbī |

ḍiṇḍīśa-vāraṇa-buṣāma-phalāny anīcā-

rambhā-viśeṣa-nava-garbha-navīna-mocāḥ ||86||

vāstūka-māriṣa-paṭola-śikhāḥ kalāya-

vallī-śikhāś caṇakāgra-śikhāḥ pradhāya

tumbī-śikhāś ca mṛdulāḥ saha-podikāgrāṇy

ālokya saikṣata sakhīḥ sarasāḥ samagrāḥ ||87||

yad yena yena vidhinā ruciratvam etya

yad vyañjane yad upayujyata ity avetya |

tābhir mahānasa-carībhir amūni tāni

tat-tat-prakāram atha kuṭṭita-karttitāni ||88||

elā-lavaṅga-maricārdraka-jāty-ajājī-

jātīphala-tvaca-sulāṅgali-sasya-rājīḥ |

siddhārtha-taṇḍula-niśā dalitāṁś ca māṣān

kecij janāḥ pipiṣur abja-dṛśām aśeṣān ||89||

piṣṭvā suvarṇa-puṭikāsu śubha-prabhāvair

ācchāditāsv anucarī-ghaṭayā śarāvaiḥ |

susthāpitāni vasanopari pāka-līlā-

rambhe cakāra hṛdayaṁ niravadya-śīlā ||90||

āvaśyakābharaṇa-veśa-lasat-pratīkā

dhautāṅghri-pāṇi-kamalā saha-rohiṇīkā |

babhrāja sā vara-mahānasa-vedikāyāṁ

śraddhāya kautukavatī pacana-kriyāyām ||91||

dīptāsu rāma-jananīṅgitato'nalena

cullīṣu cārutara-dāru-samujjvalena |

ārūruhann akhila-locana-citta-jaitrīs

tās tāmra-rīti-rajatācita-pāka-pātrīḥ ||92||

jajjvāla sa svayam aphut-kṛti-vīta-dhūmam

agniḥ svayaṁ jalam abhūd anabhūma-bhūma

yad yatra yatra lavaṇaṁ ca tathā pramāṇaṁ

tat tatra tat kara-tale'kuruta pramāṇam ||93||

śākāḥ supāka-bhidayā sarasā-rasāste

saṁmūrcchitāḥ kaṭu-taila-tale praśaste |

sat-kāsa-marda-dalitārdraka-nārikelā-

dvaividhyatas tu sarasāḥ panasāṣṭhi-khelāḥ ||94||

kuṣmāṇḍa-kālu-kacu-mūlaka-mānakādi-

tarkārikaṁ sukham uttamam abhyapādi |

yasmin pratapta-kaṭu-tailaga-tikta-patrīḥ

sat-kāsa-marda-dalitārdraka-sādhu-maitrīḥ ||95||

vārtākubhir lava-lavaṁ śakalīkṛtābhiḥ

sat-kṣudra-mudga-baṭikā-ghaṭayā citābhiḥ |

kṣuṇṇārdrakoddalita-lāṅguli-sasya-pūrṇaṁ

jajñe paraṁ ca sukhadaṁ kaṭu-taila-śīrṇam ||96||

vārtāku-sūraṇaka-mānaka-karkarolai

rambhā-mukhottha-kaṇiśaiḥ kacubhiḥ paṭolaiḥ |

kuṣmāṇḍakair lavalavaiḥ śita-sūci-rājī-

vedhena nīrasatamair vividhāsa bhājī ||97||

bhaṇḍāki-kāmaka-dalī-phala-nārikelām

ikṣāsu māṣa-baṭakaiḥ paṭubhiḥ sumelā |

āmikṣikākhya-baṭikā maricaiḥ sitābhiḥ

kāmaṁ kaṭuś ca madhurā ca babhūva tābhiḥ ||98||

āmṛṣṭa[[3]](#footnote-4)-nistuṣa-lasad-dvidalopapannaḥ

prājājya-hiṅgu-dalitārdraka-khaṇḍa-bhinnaḥ |

sannārikela-pṛthu-mūlaka-badda-rūpaḥ

sat-saurabhaṁ sa samapadyata māsa-sūpaḥ ||99||

āpiṣṭa-pīḍita-sulāṅgali-sasya-dugdhaiḥ

svinnaḥ sitopala-rasair api gavya-dugdhaiḥ |

elā-lavaṅga-maricārdraka-hiṅgu-bhūpaḥ

san-nārikela-baṭako’jani maudga-sūpaḥ ||100||

akṣuṇṇa-śuddhatara-mudga-phalopapannaṁ

svinnaṁ jalena kiyatā bahu-dugdha-minnam[[4]](#footnote-5) |

elā-lavaṅga-maricottama-hiṅgu-yuktaṁ

sūpāntaraṁ samabhavat sitayā supṛktam ||101||

nirvalkalair varavaṭī-dvidalaiś caturthaḥ

prājyājya-hiṅgu-maricaiḥ pracurīkṛtārthaḥ |

nirmūla-mūlaka-lavaiḥ kamanīya-rūpaḥ

pāke kalākuśalayā samapādi sūpaḥ ||102||

rambhā-viśeṣa-visarat-kaṇiśodarasya

sasyaṁ nikṛtya kaṇaśo’ṁśu-kulaṁ nirasya |

dugdhena hiṅgu-maricādibhir arcayitvā

prītyā papāca maricākhyam atho yatitvā ||103||

anyac ca sā’pacata mānaka-mūrtakābhyāṁ

khaṇḍāc ca khaṇḍatara-khaṇḍatamī-kṛtābhyām |

garbhān vikṛṣya caṇakair baṭikopayuktam

anyac ca hiṅgu-maricādibhir apy apakta ||104||

saukṣmeṇa jīraka-nibhaṁ parikṛtya tumbīṁ

siddhāṁ jalena payasā ca nidhāya kambīm |

āloḍya datta-ghanasāram apāci dugdhā’

lābhuḥ sitā-marica-jīraka-hiṅgu-mugdhāḥ ||105||

kuṣmāṇḍakaiḥ pariṇataiḥ kṛta-khaṇḍa-khaṇḍair

amlaḥ sa ko’pi mathitārdraka-hiṅgu-khaṇḍaiḥ |

sāmikṣikaḥ sa-baṭakaiḥ kaṭu-taila-bhṛṣṭaḥ

pratyullasan madhuriko masṛṇo’janiṣṭa ||106||

ūrdhvārdha-miṣṭa-pṛthu-komala-mūlakānāṁ

khaṇḍair akhaṇḍa-valayākṛti-kartitānām |

amlo’paraḥ samathitaḥ sa-guḍo’vyalīkaḥ

sat-pakva-bhavya-śakalas tanu-tintiḍīkaḥ ||107||

takreṇa sac-caṇaka-cūrṇa-niśāṁśa-pītāḥ

san-mātuluṅgaka-rasārdraka-hiṅgu-pūtāḥ ||

sthūlaiḥ sutūla-mṛdulair baṭakair niṣevyā

sā mañju-kāñjika-baṭī samapādi bhavyā ||108||

taptājya-bhṛṣṭatara-sarṣapa-sad-vimardair

navyai rasāla-śakalaiḥ saha kāsa-mardaiḥ |

bhūri-dravair atha saśarkara-dugdha-miṣṭaḥ

kṣuṇṇārdrakaiḥ sumahito’mla-varo’janiṣṭaḥ ||109||

śuṣkāmra-bhṛṣṭa-tila-piṣṭa-kṛto’tyabhīṣṭaś

cālatvacaś ca paribhṛṣṭa-tilo’janiṣṭa |

āmrātakaiḥ pariṇatair aparo navīnaiś

cānyaś ca dugdha-sita-śarkara-hiṅgv-adhīnaiḥ ||110||

evaṁ-vidhāni surasāni sutemanāni

karpūra-saurabha-bhṛtāni nidhāya tāni |

kṛṣṇāya kṛṣṇa-janakāya ca kṛṣṇa-mātre

rāmāya cādhṛta pṛthaṅ maṇi-hema-pātre ||111||

evaṁ vibhajya maṇi-hema-śarāvikābhir

ācchādya vījita-tanuḥ paricārikābhiḥ |

āmiṣṭa-piṣṭa-pacanāya kṛtābhiyogā

sā hṛṣṭa-hṛd-viruruce kṛta-sanniyogā ||112||

dugdhena bhṛṣṭa-tila-taṇḍula-nārikelaiś

citrākhya-piṣṭakam aviślatha-dugdha-khelaiḥ |

uṣṇāmbu-pūrṇa-paṭa-baddha-ghaṭānanotthaiḥ

svedair asādhyata sarvāva-kṛtāvahitthaiḥ ||113||

karpūra-khaṇḍa-maricādi-kṛtābhirūpya-

sārāḥ kṛśāḥ supṛthulāḥ sara-dugdha-kūpyaḥ |

ārṣāvaliś ca saha karkarikāvalībhiḥ

siddhiṁ yayuḥ saha ca maudgika-śaṅkulibhiḥ ||114||

jīlāvikā-maṭhaharī-puru-pūpa-gūjā

nāḍī-cayāḥ kṛta-sarasvatikādi-pūjāḥ |

kharcūra-dāḍimaka-śarkara-pāla-muktā

laḍḍūtkarān vidadhire’tha kalābhiyuktāḥ ||115||

sāmikṣi laḍḍuka-manohara-haṁsa-keliḥ

śobhārikā ca dadhi-ghola baḍātta-keliḥ |

satkāṭavā caṭulitā saha dugdha-pheṇī

godhūma-sūtra-janitā lalitā ca veṇī ||116||

sac-candra-kānti lalitāmṛta-pūlikādi

sarvaṁ supiṣṭaka-kulaṁ sahasodapādi |

sat-piṣṭa-pāka-nipuṇāli-cayaiḥ sametya

śrī-bhānu-bhakti-bharayākhila-cittam etya ||117||

atha dadhi navanīta-takra-dugdhaṁ

sara-guṭikā-sarabhājitādi-mugdham |

mathita-śikhariṇī-lasad-rasālāḥ

suvidadhare lalitādayaḥ suśīlāḥ ||118||

iti śrī-kṛṣṇāhnika-kaumudyāṁ

dvitīyaḥ prakāśaḥ

||2||

--o)0(o--

(3)

# tṛtīyaḥ prakāśaḥ

**bhojana-mandire pariveṣaṇa-kramaḥ—**

vyāptāyāṁ vasanena bhojana-bhuvi śrī-ratna-pīṭhāgratas

tat-tad-vyañjana-ratna-ratna-puṭikā-paṅktiḥ krameṇābhitaḥ |

miṣṭābhīṣṭa-supiṣṭakaugha-puṭikā-paṅktis tu tāsāṁ bahiḥ

samyag bhavya-sugavya-hema-puṭikā-paṅktiś ca tāsāṁ bahiḥ ||1||

ity evaṁ kramato'rdha-maṇḍalatayā paṅkti-krameṇādbhute

svālībhiḥ puru-cāru-citra-racanād vaividhya āpādite

anyonyāvyatiṣakta-sūkṣma-surabhi-ślakṣṇair ghṛtācyotanair

madhye hemamayī vyadhāyi rucirā pātrī śubhair odanaiḥ ||2||

sauvarṇīṁ tala-pātrikāṁ ghṛta-puṭī-limpāka-khaṇḍādibhiḥ

sandhānārdra-rasāla-khaṇḍa-sahitaiḥ satkāsamardādibhiḥ |

yuktāṁ dakṣiṇato nidhāya nikaṭe tasyāś ca bhṛṅgārakān

karpūreṇa suvāsitena payasā pūrṇān vyadhāt kānakān ||3||

tasyāḥ pāka-sukauśalaṁ bahu-vidhaṁ dṛṣṭvā vrajeśa-priyā

tāsāṁ tatpariveṣa-citra-racanāṁ cātisphurad-vismayā |

ānetuṁ prajighāya vatsala-manāḥ kṛṣṇaṁ ca rāmaṁ ca sā

dhātreyīm atha tau samīyatur atiśraddhā-vaśād añjasā ||4||

**prātar-bhojanam—**

natvā mātaram ājñayā saha-balas tasyāḥ samullāsanaḥ

premṇā bālaka-dāsikā-kṛta-padāmbhoja-dvayī-dhāvanaḥ |

ācamyopaviveśa sammukhatayā cārv-annapātrī-puraḥ

sarvaṁ tat-tad-avekṣya vismita-manā babhrāja pītāmbaraḥ ||5||

snigdhair brāhmaṇa-bālakaiḥ saha-balaḥ sākaṁ ca gopātmajaiḥ

kṛtvā poṣaṇa-vāri pāṇi-kamale śoṇaṁ tad-aṁśu-vrajaiḥ |

mātror apy anumodanaṁ tad-amṛtāhāro’stv iti premavat

prāpya smera-mukhaḥ prasanna-hṛdayo bhoktuṁ pravṛtto’bhavat ||6||

mātṛbhyāṁ krama-darśitena hi pathā bhoktuṁ samārabdhavān

yad yad bhoktum upakramaṁ sma kurute tyaktuṁ na tat soḍhavān |

bhoktuṁ tat tad aśeṣam apy abhilaṣan sāmarthyavāṁś ca svayaṁ

kiñcit kiñcid abhukta vīkṣaka-bhiyā durvāda-bhītyāpy ayam ||7||

vyākhyādbhiḥ saha-bhojibhiḥ saha-balaiḥ pākasya tat-kauśalaṁ

svāduṅkāram adann avāg api hṛdā so'pi praśaṁsann alam |

ādau pāyasam āśa kiñcid apara-prācurya-paryāptatāṁ

vīkṣya vyañjana-ratna-yatna-gaminā lobhena bhūmnā citām ||8||

śākādi-kramato'bhitoṣa-vaśataḥ sarvāṇi sad-vyañjanāny

ādan mātṛ-mude bhaved api yathā paktrī-manorañjanā |

tān sarvān saha-bhojinaḥ sarasayā vācā hasan hāsayan

bhuñjadhvaṁ na parityajeta kim apīty ekāntam āhlādayan ||9||

annaṁ vyañjanavat kiyat kiyad adaṁś cakre’nnavad vyañjanaṁ

paryāptaṁ na tathāpi lālasatayā vābhūd anuvyañjanam |

pratyekaṁ ca tad-iṣṭa-piṣṭaka-kulaṁ tāṁ go-rasānāṁ bhidām

ekaikāṁ ca kṛtābhinandanam adan sampipriye sarvadā ||10||

mātṛbhyām atha bhuṅkṣva bhuṅkṣva kiyad ity ābhāṣyamāṇo’pi sa

vyāñjīt tṛptim iva svayaṁ na tu hṛdā tṛptyā babhūvālasaḥ |

ācāntaḥ sukha-dhauta-mṛṣṭa-kara-pad-vaktrāmbujaḥ komale

devārhe mukha-vāsa-vāsita-mukhaḥ suṣvāpa śayyā-tale ||11||

prāpa svāpa-sukhaṁ sa yāvad atulaṁ tāvad viśākhādikāḥ

sakhyaḥ śrī-vṛṣabhānujā-matam abhipretya prakāmotsukāḥ |

phelāṁ tām aghamardanasya kiyatīm ādāya pātrāntare

kṛtvā tasya kumāra-bhṛtya-bhṛtikā-śreṇyai samādadhrire ||12||

tāś caivaṁ hṛdi cakrur etad anayā ghoṣeśa-goṣṭheśayo

rohiṇyā ca tathetareṇa ca suhṛd-vargeṇa paryāptayoḥ |

aprāpte sati bhojane katham iyaṁ bhuṅktām iti svecchayā

sthāne sādhuni saṁvarītu-manasas tasthuḥ prasannāśayāḥ ||13||

jñātvaivaṁ na tadā nimantritavatī tāṁ tatra goṣṭheśvarī

bhūyaś cāhvayitāsmi geham adhunā yātveva śātodarī |

ity āvedya tad-āśayaṁ saha-sakhī-vṛndā sva-harmyodare

śrī-kṛṣṇasya vana-prayāṇa-kutukālokāya sā tatvare ||14||

**pūrvāhna-līlā, vana-gamanodyogaḥ—**

devaprastha-varūthapāṁśu-subala-śrīdāmabhiḥ śobhanair

ojasvi-pramukhair viśāla-vṛṣabha-śrī-stokakṛṣṇārjunaiḥ |

sārdhaṁ gopa-sutāḥ samāna-vayasaḥ sarve samānāśayā

gopendrāṅganam āyayuḥ pramuditāḥ śrī-kṛṣṇa-saṅgāśayāḥ ||15||

sarve barha-viṣāṇa-veṇu-lakuṭī-niryoga-pāśāñcitā

guñjā-dhātu-phala-pravāla-sumano-bhūṣābhir ābhūṣitāḥ |

prātaḥ-snāta-sumṛṣṭa-bhukta-dhayita-sphītāḥ kvaṇan-nūpurāḥ

kṛṣṇottiṣṭha jaya prayāma vipinaṁ cety ūcire satvarāḥ ||16||

teṣām āgamana-svanena kutukād utthāya talpodarāc

chrī-kṛṣṇo’pi vimṛjya netra-kamalaṁ vyāvalgu nidrādarāt |

taṁ veśaṁ parihāya veṣam aparaṁ gocāraṇe kānana-

krīḍā-kautuka-maṅgalocitam atho jagrāha candrānanaḥ ||17||

cūḍā-cumbita-cāru-candra-kala-sad-guñjālataḥ karṇayoḥ

punnāga-stavakī maṇīndra-makra-śrī-kuṇḍalāpūrṇayoḥ |

śrī-vakṣaḥ pratimukta-mauktika-latā śrī-rañji-guñjā-saraḥ

krīḍā-kānana-yāna-kautuka-manā babhrāja pītāmbaraḥ ||18||

mugdha-snigdha-kumāra-pārṣada-sado veṣāntarāpādikāṁ

sāmagrīṁ sa-paricchadām atha dadhad-vāso-vibhūṣādikām |

ādāyānuyayau kutūhala-vaśād goṣṭheśayor ājñayā

tāmbūlasya ca sampuṭaṁ maṇi-mayān bhṛṅgārakāṁś cecchayā ||19||

gopendreṇa puraiva dāsa-tanayair gāvo viniṣkāsitā

dohanāntaram eva vatsa-nicayāś cānyatra sañcāritāḥ |

utkarṇāś cakitekṣaṇāḥ praṇayitā-vyālambi-hambā-ravās

tasthus tā vraja-sīmni eva nikaṭe kṛṣṇa-pratīkṣekṣaṇāḥ ||20||

vyomni vyomacaraiḥ sugandhi-kusumāsāraiḥ samārādhitaḥ

prāsādeṣu kulāṅganābhir abhito netrāmbujaiḥ pūjitaḥ |

rathyāyāṁ śiśubhir jayeti madhurā-vyaktaiḥ kalair arcitaḥ

sva-sva-dvāri visāriṇāṁ pravayasām āśīrbhir āvardhitaḥ ||21||

vātsalyād virahāsahād anugato mātā-pitṛbhyāṁ śirasy

āghrātaś ca muhur muhuḥ puru pariṣvaktaś ca dorbhyāṁ puraḥ |

yātaṁ yātam itaḥ purīti pitarau sāmnā visṛjya svayaṁ

tair etaiḥ sakhibhiḥ samantam agamat kṛṣṇo gavāṁ sañcayam ||22||

babhrāje sa gavāṁ gaṇo hara-śiraś candra-prabhā-bhāsvaraḥ

śvetadvīpa ivāparo vasumatī-sañcāra-līlā-paraḥ |

tasmin santatam eva kintu bhagavān vikrīḍati śrīdharaḥ

śrīmān eṣa tu sañcaraty agharipor avyagram agresaraḥ ||23||

dugdhābdhi-prasara-kṣamā api rucā dugdhābdhi-śobhā-harā

dugdhābdheḥ svayam utthitā bhagavatī lakṣmīr ihaiva sthirā |

sarvāḥ kāma-gavīyaśo-bhara-muṣo yāsāṁ nipītaṁ payaḥ

kṛṣṇena śrutir mūrtayaḥ katham amūr gāvo girām āśrayaḥ ||24||

dṛṣṭvā kṛṣṇam upāgataṁ saha sakhi-vrātaiḥ samānanditāḥ

paṅktībhūya nijecchayaiva calitāḥ kenāpi na preritāḥ |

kṛṣṇāveśa-mano-vikāśa-piśunair ānanda-hambā-ravaiḥ

kurvāṇā haritāṁ mukhaṁ mukharitaṁ tāḥ kīrṇa-karṇotsavaiḥ ||25||

sāhaṁ-pūrvikam āśu dhāvitavatāṁ kṛṣṇasya paścāt puraḥ

pārśveṣu vraja-pāla-bāla-sadasāṁ sammoda āsīt paraḥ |

yeṣāṁ śekhara-barhi-barha-mahasā san-mañju-guñjāvalī-

bhūṣābhābhir abhūn mahā-jhala-malat-kārā diśāṁ maṇḍalī ||26||

teṣāṁ veṇu-viṣāṇa-patra-ninadaḥ prodgīrṇa-karṇotsavaḥ

prītānāṁ ca gavāṁ marāla-madhuraḥ sammoda-hambā-ravaḥ |

teṣāṁ ca pratiniḥsvanaḥ samabhavat kṛṣṇa-prayāṇotsava-

śrīr aṁsī jaya-ḍiṇḍima-dhvanir iva vyākīrya dhairyaṁ divaḥ ||27||

tiryag-grīvam atīva-harṣa-vivaśāḥ paścāt-prayātaṁ śanaiḥ

paśyantyo vraja-rāja-nandanam anucyotat-payobhiḥ stanaiḥ |

gāvo’gre calitāḥ sametya lalitaṁ vṛndāvanasyāntikaṁ

tasthus tatra vivakṣavo’sya hṛdayābhiprāyam aikāntikam ||28||

**go-cāraṇam—**

tāḥ sarvāḥ sthaigitā vilokya kutukī jñātvā ca tāsāṁ manaḥ

prāyād agrata eva sāgra-karuṇaḥ sarvātmanāṁ rañjanaḥ |

kṛṣṇo rāma-puraḥ-saraḥ saha sakhi-vrātena tāḥ śādvalaṁ

ninye dhanya-visārya-hārya-suṣamā-prācurya-paryākulam ||29||

tatrānukṣaṇa-dhukṣaṇākṣaya-lasat-sugandhika-śrī-bhare

sphāre mārakatāṅkura-vyatikara-śyāma-tviṣīvoddhure |

gāḥ sañcārya visārya tatra karuṇā-saṅgān apāṅgān atha

krīḍā-kānanam āviveśa kutukī sākṣān navo manmathaḥ ||30||

taṁ vyālambya kadamba-kāṇḍam anaghaṁ tiryak tri-bhaṅgī sthitaḥ

krīḍā-yaṣṭi-niviṣṭa-pārśva-valayaḥ susnigdha-mugdha-smitaḥ |

śrī-bimbādhara-bimba-cumbi-muralī-kūjena sampūjayan

paryantāśrayiṇīś cakāra paritas tāḥ śobhayā bhrājayan ||31||

yāṁ yām āśrayato diśaṁ vraja-pateḥ putrasya netra-dvayī

sā sā tasya manasy abhūt priya-karī yasyāḥ śriyā śrī-mayī |

dhenu-śreṇi rasāvaśobhi tarasā riṅgat taraṅgā tataḥ

kṣīrābdheḥ parikheva dustaratarā vṛndāvanaṁ sarvataḥ ||32||

yāṁ yāṁ tatra jaghāsa ghāsa-paṭalaṁ go-yūtham avyākulā

sā sā tat-kṣaṇam eva pūrvavad aho jāta-prarohākulā |

tenaitat-kṣaṇa-mātra-bhakṣaṇa-vidhau sa-kṣema-kukṣiṁ-bhari-

krīḍā kevalam asya sā vicaraṇaṁ yac-chādvalasyopari ||33||

no daṁśair maśakaiś ca no paribhavaḥ kaścid gavāṁ pīvaraṁ

lolal-lūma-latā-vidhūnanam aho śobhā-vibhūtyai param |

karṇau veṇu-rave dṛśāv agharipor vaktrāmbuje mānasaṁ

rūpe yā vidadhur vaco’pi ca tad-āhvāne paraṁ lālasam ||34||

dhanyāḥ kāścana dhenavo nava-nava-snehānubandhoddhurāḥ

śrī-kṛṣṇasya samīpa eva samayur naśaj-jighatsādarāḥ |

ukṣāṇo’kṣi-pathaṁ kathañcana na te’tyākṣus tad-īkṣotsavāḥ

puṣṭāḥ svasya kareṇa hṛṣṭa-vapuṣo’bhīṣṭāś ca tasyāśravāḥ ||35||

bālāḥ kecana kecana prasṛmarā gomaṇḍalīm anvaguḥ

kecit kṛṣṇa-samīpa eva militās tat-tad-guṇān ājaguḥ |

dūrasthā nikaṭa-sthitāś ca sakalā gāvaś ca gopāś ca te

tulyāṁ prītim avāpya kṛṣṇam abhitas tulyāṁ ratiṁ tanvate ||36||

**madhyāhna-līlā, veṇu-mādhurī—**

tūṣṇīkān mukharīkaroti mukharāṁs tūṣṇīkayaty ambhasāṁ

stambhaṁ stambhavatāṁ dravaṁ drutam atisnigdhatvam ugraujasām |

karṇābhyarṇam upetya tūrṇam asakṛdyemaṁ vidhatte kramaṁ

tāṁ vaṁśīm adhare nidhāya madhuraṁ kṛṣṇo jagau pañcamam ||37||

ūhur bhūmiruhā muhuḥ pulakitāṁ sarvatra sarve khagā

bāṣpāmbhaḥ kaṇakīrṇa-śīrṇa-garuto’kampanta sarve mṛgāḥ |

romanthāya na cāśakann anu-hanu-stambhaṁ sadā siṣviduḥ

śailāḥ sūra-sutā cyutā nija-gateḥ kiṁ nāma tat ke viduḥ ||38||

sarve tasya kṛpā-nidheḥ pravilasad dīkṣā-didṛkṣā-vidhau

sarve vyūḍha-nigūḍha-bhāva-bhavikās tasyaiva līlāmbudhau |

āpadmāsanam āpaśu-druma-lataṁ yatrānurāgo mahān

ādugdhāmbudhi-kanyam āśavari ca prāuḍhā ratir niḥsahā ||39||

**śrī-kṛṣṇa-caraṇa-mādhurī—**

dūre santu sa-cetanā maṇi-bhuvo'py udndanti yat sparśataḥ

kiṁ bramo vraja-rāja-putra-padayos tāṁ mādhurīṁ tanvatoḥ |

yā saṁvyaktatama-dhvajāmbuja-yavādy-aṅkāvalī-śālitā

sā kenāpi kadāpi kāpi katham apy āsīn na saṁlopitā ||40||

vaktuṁ ko'rhati gopa-rāja-yuvarājasyāṅghri-paṅkejayoḥ

saugandhyaṁ kṣiti-vakṣasi praṇayato līlā-gati-nyastas tayoḥ |

aṅkeṣv eṣv aviśaṅkayā bata dhiyā saugandhya-bandhāndhayā

puñjībhūya vidhūya kuñja-kusumaṁ guñjanti puṣpandhayaḥ ||41||

**kānana-śobhā-varṇanam—**

akṣa-plakṣa-rasāla-tāla-sarala-nyagrodha-tāpiñchakair

jambū-nimba-kadamba-śālmali-dhava-śrī-parṇikā-kiṁśukaiḥ |

kharjūrārjuna-marja-pīlu-khadiraiḥ śailūṣa-lodhrāsanair

dāru-syandana-rakta-candana-kapitthāśvattha-sat-pītanaiḥ ||42||

mandārair haricandanair agurubhiḥ santānakaiś campakaiḥ

punnāgair bakulair bakaiḥ kuruvakaiḥ kaṅkellibhiḥ ketakaiḥ |

yūthī-jāty-atimukta-pāṭali-japā-śephālikā-vallibhir

mallībhir mucukunda-kunda-karuṇaiḥ satsvarṇa-yūthy-ādibhiḥ ||43||

pūgair dāḍima-nārikela-panasai rambhābhir āmrātakair

nāraṅgai rucakair madhuka-śamikā-kakkola-kuddālakaiḥ |

bhavyair āmalakī-lavaṅga-lavalī-satkarma-raṅgādibhir

jabīrāvali-sallakī-karuṇakair amlāna-kubjādibhiḥ ||44||

vānaspatya-vanaspati-vyatikarair aprākṛtaiḥ prākṛtaiḥ

sarvai ratna-mayālavāla-valayair nānā-latāliṅgitaiḥ |

puṇyāraṇya-vareṇya-mauli-maṇibhir dhanyair athānyair drumair

juṣṭaṁ tad vanam āviveśa sa samaṁ rāmeṇa sakhy-uttamaiḥ ||45||

kāṇḍaṁ mārakataṁ prabhūta-viṭapāḥ śākhāḥ suvarṇātmikāḥ

patrālī kuruvinda-kandala-mayī prāvālikāḥ korakāḥ |

puṣpāṇāṁ nikaraḥ suhīrakamayo vaidūryakīyā phala-

śreṇī yasya sa ko'pi śākhi-nikaro yatrātimātrojjvalaḥ ||46||

yeṣāṁ ratnamayālavāla-valaya-krīḍādri-niryat-payaḥ-

pūreṣu pratibimbato hy ubhayato vistāravac-chreṇayaḥ |

ye vai citra-pavitra-patri-nikare sarvatra maitrī-juṣaḥ

kāmaṁ kāma-dugho'khilāḥ kṣitiruhas trailokya-lakṣmīyuṣaḥ ||47||

nānā-mañjula-kuñja-maṇḍapa-kulair nānā-maṇi-mandirair

nānā-ratna-mayair bhuvaḥ parisarair niryatna-ratnāṅkuraiḥ |

kvāpi kvāpi vana-sthalī sulalitā kṛṣṇābha-mṛtsnāmayī

vaicitrī nahi tatra dhātṛ-vihitā nityaiva sā cinmayī ||48||

baddhā kāpi vanasthalī marakatair yasyāṁ caranti dhruvā

bāṣpa-cchedya-tṛṇāṅkura-bhrama-vaśād eṇyo varṇyotsavāḥ |

siddhānyā kuruvinda-kandala-kulair yasyāṁ himasyāgame

bālārka-dyuti-tarkataś camarikāḥ krīḍanti kāla-krame ||49||

visphāra-sphaṭikendra-sāndra-sarasā kācin nidāghāturāḥ

sevante ghana-candrikā-caya-dhiyā yāṁ saṁvarāṇāṁ varāḥ |

kācin nīla-maṇīndra-vṛnda-ghaṭitā dhvānta-bhrame saṅgate

yām āśritya nidāgha-dīdhiti-bhiyā ghūkāḥ sukhaṁ śerate ||50||

**ṣaḍ-ṛtu-śobhā—**

vāsantī kalikāli-mauktika-latā mallī-prasūnāñcitā

kādamba-stavaka-stanāmbuja-mukhī lodhrāvataṁsānvitā |

dāmnā dāmanakena bandha-madhupa-śreṇī suveṇī-priyā

lakṣmīs tasya vanasya kṛṣṇam abhajat ṣāṇṇām ṛtūnāṁ priyā ||51||

prālayair yavasāṅkurair madhu-rasair gandhaiḥ prasūnottamaiḥ

śreṇyordhvaṁ gatayālināṁ sumukukaiś cyotaiḥ phalaiḥ paktrimaiḥ |

pādyārghyācamanīya-gandha-sumano-dhūpa-pradīpāvalī

naivedyāni tatāna sā vanaruhāṁ kṛṣṇārcane maṇḍalī ||52||

cañcad-vāta-gurūpadiṣṭa-naṭanā bhṛṅgāvalī-gāyanī

gītārthābhinayollasad-dala-karā divyāṅgikollāsinī |

āpīna-stavaka-stana-prakaṭana-vrīḍātikamrānatiḥ

pronmīlat-kusuma-smitā hari-puro'nṛtyal-latānāṁ tatiḥ ||53||

tatraikā kusuma-smitaṁ dala-kareṇācchādayad vrīḍitā

harṣāsraṁ makaranda-bindubhir udasrākṣīt parānanditā |

ārautsīd aparāparāga-paṭalī-cīnena pīnastana-

śrī-bhāja-stavakān vikīrya madhupānaṅgāt sthitāḥ kāścana ||54||

cañcat-kokila-kūjitena marutā lolair dalaiḥ pāṇibhis

tokollāsi-vikāsi-puṣpa-hasitā-vyaktābhir āhūtibhiḥ |

ehy ehīti manorathojjvala-manā niḥsādhvasaivotsukā

vīkṣyaivāhvayatīva kṛṣṇam asakṛt kācil latā-śreṇikā ||55||

dārvāghāṭa-virāva-śuṣka-rudito bhṛṅgāvalī-bhrū-bhṛta-

bhrāmyad-bhrūkuṭi-vīkṣite sati harau puṣpaiḥ saroṣa-smitaḥ |

lolaiḥ pallava-pānibhir nananety ākṣepakārīdvija-

svānaiḥ kalpita-bhartsano viruruce kaścit sa vallī-vrajaḥ ||56||

**vana-vihāraḥ—**

itthaṁ-bhāvita-bhāva-bhāvukavatīr vallī-tatīr mānayan

bhaktyā puṣpa-phalopacāra-caturān nūrvīruhān nandayan |

pronmīlan-nava-śādvalāṁ tata itaḥ śrī-ratna-bhū-maṇḍalīṁ

padbhyāṁ medurayaṁś cacāra rasiko vṛndāvanāntaḥ-sthalīm ||57||

yasmin puñjita-mañju-guñjad-alayo vāsantikā maṇḍapāḥ

kūjat-kokila-keli-kautuka-rahaḥ-kohalāḥ pādapāḥ |

cañcac-candana-śaila-nandana-marul-lolal-latā-bāndhavaṁ

līlā-caṅkramaṇa-krameṇa sa yayau deśaṁ vasantotsavam ||58||

līlā-ratna-mayācalodara-śarac-chītāmbhaso nirjharaḥ

pracchāyakṣata-bhānu-nikarā bhūmi-ruhāṇāṁ varāḥ |

vātāḥ pāṭali-vāṭikā-parimalaiḥ khañjanti yat khañjavat

sthānaṁ phulla-śirīṣa-kuñjam agamat tad-grīṣma-santoṣavat ||59||

antaḥ-stambhita-vāri jāti-mukulonmeṣa-kṣamaṁ varṣatāṁ

sphūrjat-sphūrjathum apy apohya śikhināṁ lāsyocitaṁ garjatām |

śliṣṭvā śīkara-vāhinaṁ jalamucām oghaḥ kadambānilaṁ

yatrāste satataṁ sa tat pratiyayau varṣā-praharṣa-sthalam ||60||

yatrotphulla-saroruhotpala-calat-kahlāra-raktotpalaiḥ

satkāraṇḍava-haṁsa-sārasa-baka-krauñcādibhiś cañcalaiḥ |

vāpyo ratna-taṭāḥ sarāṁsy api sudhā-nyak-kāri-kārīṇy atha

prāyoddeśa-mayaṁ tam eva śarad-āmodaṁ navo manmathaḥ ||61||

pakvāmrātaka-piṅgalām aruṇitāṁ sat-pakva-nāraṅgakaiḥ

pītāṁ paktrima-karma-raṅgaka-phalaiḥ śyāmāṁ ca bhallātakaiḥ |

āpakvair atha phulla-lodhra-dhavalām amlāyada-mlānakāṁ

śrī-kṛṣṇo vipina-sthalīm atha yayau hemanta-santoṣikām ||62||

prāleya-drava-śīkarair dina-mukhe kṛṣṇāgamākāṅkṣayā

yā harṣeṇa viroditīva vikasat-kundaugha-danta-śriyā |

uddāma-dyuti-dāmabhir damanakais tāṁ kīrṇa-keśām iva

prītyāśvāsayituṁ jagāma śiśirāmoda-sthalīṁ mādhavaḥ ||63||

itthaṁ sa-vraja-bālakaḥ saha-balaḥ ṣaṇṇām ṛtūnāṁ kramāt

prītyālokya vana-sthalīṁ tata ito līlā-vihāra-śramāt |

ṣaṭ-kālīna-phala-prasūna-vihitākalponujalpan mithaḥ

kṛṣṇo viśramaṇāya kutracid asau śraddhām akārṣīd atha ||64||

lāṅgulaiś camarī-cayā vidadhire paryanta-sammārjanaṁ

kastūrī-hariṇāṁ gaṇā nija-madair gandhānubandhārcanam |

yasyā yāṁ śavarī-cayaś ca kavarī-bhāreṇa vāri-cyutā

susnigdhāṁ kurute sa tām akalayad vedīṁ samāṁ vidyutā ||65||

premārāma-carī śarīra-mahasā sā manmathonmāthinī

śyāmā kācana devatā smita-sudhāvāpyā samāpyāyinī |

rāmādyaiḥ sakhibhiḥ sumaṅgala-guṇa-grāmābhirāmākṛtis

tām āruhya dṛśā vilihya ca viśa-śrāmābhirāma-dyutiḥ ||66||

**śrī-kṛṣṇa-balarāmayoḥ sevā—**

kaścit talpam akalpayan nava-dalaiḥ kaścin nijoruṁ guru-

vyātānīd upadhānam aṅghri-talayoḥ saṁvāhanaṁ ko’py uru |

cakre vījayati sma kaścana phalāny ānīya divyonyatha-

prītyā prāśayad eka evam apare rāmaṁ ca bhejur mithaḥ ||67||

**yamunā-taṭe gamanam—**

viśramya kṣaṇam utthitaḥ sa paritaḥ paryanta-śaṣpādinīḥ

śraddhāvān avadhāya dhenu-paṭalīḥ pānīya-pānārthinīḥ |

bālais tat-paripālakair muralikā-nādopadiṣṭair dhutāḥ[[5]](#footnote-6)

kṛṣṇo bhāskara-nandinī-parisarān āsādayāmāsa tāḥ ||68||

tatrābhyarṇa-carān priyān vṛṣa-varān gāś cānugāḥ kāścana

śrīdāmā samapāyayan maṇisara-śreṇīṣv apaḥ kāścana |

pīte vāriṇi cāru hāriṇi tṛṣāṁ pāṇy-arpitaiḥ komalair

bhūyas tān nava-śallakī-viṭapinām āpyāyat kandalaiḥ ||69||

śṛṅgāśṛṅgi mithaḥ kutūhala-vaśād ādau śanair yudhyatoḥ

paścād ākrama-vikrama-prakaṭita-spardhā-vaśāt krudhyatoḥ |

tulyākāra-vayo-viṣāṇa-valayoḥ svasyāpi tulyeṣṭayor

ukṣṇor veṇu-raveṇa sa vyapanayad roṣaṁ roṣāviṣṭayoḥ ||70||

**śrī-gopīnām kṛṣṇe’nurāgaḥ—**

bhartā prāṇa-mano-manoratha-dhiyāṁ hartā bhṛśaṁ dāruṇaḥ

kāmaṁ kāṭava-pāṭavo guru-janaḥ kopa-prakalpolbaṇaḥ |

bandhyo bandhu-janaḥ samīhita-samādhāne’nivāryaṁ manaḥ

kiṁ kurmo’tra bhaya-trape viramataṁ jīvāmi nāhaṁ punaḥ ||71||

ity utsārya bhayaṁ vikīrya ca hriyaṁ nāryo’tiparyākulāḥ

kṛṣṇāsaṅga-sukhena kheda-vigama-pratyāśayā cañcalāḥ |

puṣpādy-āharaṇa-cchalena valatā vṛndāvanaṁ bhejire

kṛṣṇo’py etad avetya nistrapa-kṛpaḥ kāmaṁ jaharṣāntare ||72||

chāyā-kāya-kulaṁ vidhāya sudṛśāṁ bhartṝn gurūn apy ath

sva-svābhyāsa-gatā iva praviduṣaḥ sammohayantī mithaḥ |

sāhāyyaṁ kurutetarāṁ bhagavatī śrī-yogamāyaiva sā

tāsāṁ tās tu na tad vidanti tad aho jānātu ko’nyo’ñjasā ||73||

iti śrī-kṛṣṇāhnika-kumudyāṁ

madhyāhna-līlāyāṁ

tṛtīya-prakāśaḥ

|| 3 ||

(4)

### caturtha-prakāśaḥ

## madhyāhna-līlā

taṁ vasanta-subhagaṁ vana-bhāgaṁ

bhāgadheya-vilasat-para-bhāgam |

pāpa-tāpa-haraṇa-vyavasāyaḥ

sāyati svarita-veṇu-sahāyaḥ ||1||

bālakair aviditaḥ saha-rāmair

dhenu-pālana-raseṣv abhirāmaiḥ |

kaiścid eṣu viditaś ca sa-līlair

marma-narma-sacivaiḥ śuci-śīlaiḥ ||2||

indranīla-maṇi-darpaṇa-darpa-

droha-dohana-mahaḥ-parisarpaḥ |

koṭi-candra-madhuro ravi-koṭi-

jyotir-aṅga-jita-manmatha-koṭiḥ ||3||

**śrī-kṛṣṇa-rūpa-mādhurī—**

meduro mṛdutaraḥ sa-taraṅgaḥ

śyāmalaḥ satata-saurabha-saṅgaḥ |

āyataḥ śamita-locana-tāpas

tasya visphurati keśa-kalāpaḥ ||4||

helayā jita-sudhākara-bimbaṁ

līlayā kṛta-saroruha-ḍimbam |

āsyam asya suṣamākṛta-dāsyaṁ

rājate lavaṇimā-mṛdu-lāsyam ||5||

cañcalālaka-kulākula-sīmā

cāru-citra-tilakena suṣīmā |

tasya saubhaga-sudhā-rasa-vāṭī

bhāti bhāla-mahasaḥ paripāṭī ||6||

cāru-cāpala-rucām upakartrī

kāma-kārmuka-mahaḥ parihartrī |

vaktra-padma-madhupāvali-rūpā

bhrū-latāsya valate’pratirūpā ||7||

kāraṇe’py asati kūṇita-koṇe

phulla-kokanada-sodara-śoṇe |

nirvyalīka-karuṇā-rasa-pūrṇe

pūrṇayā mada-mudā ghana-ghūrṇe ||8||

drāghimāṇam anaghaṁ prathimānaṁ

bibhratī suṣamayā valamānam |

pakṣmabhir ghanataraiḥ pratibhāte

locane agharipoḥ śuśubhāte ||9|| (yugmakam)

nasikāsya tila-puṣpa-suśobhā

saubhagena vihitādhika-lobhā |

bhāty adho-mukha-manojani-saṅgā

kīra-sāra-parivāra-vibhaṅgā ||10||

karṇayor makara-kuṇḍala-helā-

tāṇḍava-vāhita-kapola-sukhelā |

vaktra-tāmarasa-navyada-lābhā

sā dvayī jayati tasya suśobhā ||11||

lola-kuṇḍala-maṇi-pratibimbaṁ

preyasī-gaṇa-paṇīkṛta-cumbam |

bhāti manda-hasitonnati-kāntaṁ

gaṇḍa-maṇḍalam amuṣya nitāntam ||12||

sṛkkaṇer madhurimāmṛta-kūpaṁ

lekhayā[[6]](#footnote-7) vahalayāpratirūpam |

bandhu-jīva-jaya-garva-gariṣṭhaṁ

tasya rājatitarām adharauṣṭham ||13||

bhāti pakva-yama-jāmbava-śobhā

bhāvukasya civukasya suśobhā |

nimna-madhya-madhurāti-gabhīrā

preyaso lavaṇimāmṛta-dhārā ||14||

jyotiṣā puru-parāhata-muktāḥ

kunda-kuṭmala-parābhava-śaktāḥ |

antar antar api śoṇa-surekhā

nindyamāna-śikharaugha-mayūkhāḥ ||15||

cāru-pākima-sudāḍima-bījād

abhra-vibhrama-samāhita-pūjāḥ |

cid-vilāsa-mahasām iva sārā

bhānti tasya daśanāḥ smita-pūrāḥ ||16|| (yugmakam)

ānanodara-maho madhurimṇāṁ

kācid uddyud iva divya-garimṇām |

padma-garbha-bhavana-vyada-lābhā

bhāti tasya rasanāruṇa-śobhā ||17||

agrataḥ krama-suśobhana-puṣṭaḥ

sutrirekha-suṣamādhika-miṣṭaḥ |

ninditendra-maṇi-kambura-kaṇṭhaḥ

śobhate’sya dayitasya sa kaṇṭhaḥ ||18||

śrī-vadhū-vasati-vāstu-varaḥ śrī-

vatsa-kaustubha-mahaḥ-prathita-śrīḥ |

vakṣasaḥ parisaro’sya viśālaḥ

śobhate maṇi-kavāṭa-karālaḥ ||19||

kandharā-madhurima-śruti-hetor

nimna-madhyam atisad-guṇa-setoḥ |

bāhu-mūla-paripuṣṭi-gariṣṭhaṁ

cāru pārśva-ruci rājati pṛṣṭham ||20||

bhāti tasya tad alaṁ gaja-śuṇḍā-

daṇḍayor bhavati yasya vitaṇḍā |

jānu-bimba-paricumbana-śīlaṁ

dor-yugaṁ maṇi-yugottama-līlam ||21||

saprapañca-nakha-maṇḍala-dhāmnā

pañca-śākha-yugalena subhūmnā |

pañca-pañca-maṇi-maṇḍala-cañcat-

pañca-śīrṣa-bhujagākṛtim añcat ||22|| (yugmakam)

pippala-cchada-paricchada-vinde

bandhura-trivali-śālini tunde |

tasya nābhi-sarasī-sarasānte

kasya muhyati na dhī rati-kānte ||23||

nābhi-kūpa-vivarāt samudīrṇā

cāru-loma-latikā rasa-pūrṇā |

sā bali-krama-parākrama-bhugnā

tasya cetasi na kasya nimagnā ||24||

iṣṭa-miṣṭa-ruci muṣṭi-vilagnaṁ

tasya tad-vijayatām avalagnam |

yad vilokya vihita-vyapasarpaḥ

śāmbhavasya ḍamaror api darpaḥ ||25||

unnatia-sphici sa-vīci-marīci-

stoma-komalima-keli-samīci |

yan nitamba-phalake suvapañcī-

svānajij jayati kāñcana-kāñcī ||26||

śyāma-rāma-kadalī-vara-kāṇḍe

pīna-vṛtta-ghanatābhir akhaṇḍe |

ko’bhajat tulanayaiva jugupsāṁ

kas tad-ūrum abhi necchati lipsām ||27||

piṇḍito madhurimeva na coccair

māṁsalaṁ suvalitaṁ na ca nīcaiḥ |

sampuṭaṁ rati-pater iva dhāmnām

asya jānu jayatān madhurimnā ||28||

jānutaḥ kṣarad-adho-mukha-dhārā-

mādhurīva paritaḥ kṛta-cārā |

tasya bhāti manaso’py asulaṅghā

mūlataḥ krama-kṛśa-vara-jaṅghā ||29||

rājato’sya ghūtike guṇa-sindhor

budbudāv iva maho[[7]](#footnote-8)-rasa-sindhoḥ |

kāma-keli-gulike iva divye

ramya-nīpa-kalike iva navye ||30||

mādhurī-sarid-adho-mukha-dhārā

cāru-vāriruha-kānty-anukārā |

kauravinda-maṇi-maṇḍala-bhābhir

bhūṣitā nakha-mayūkha-latābhiḥ ||31||

aṅkuśa-dhvaja-saroja-yavādyair

lakṣmabhiḥ parama-lakṣmabhir ādyaiḥ |

rañjitā jayati tasya suṣīmā

sā dvayī caraṇayoḥ sukha-sīmā ||32|| (yugmakam)

sādhakonugata-vāñchita-sīmnāṁ

bādhako yuvati-māna-garimṇām |

evam atra suvicitra-caritraḥ

krīḍati vraja-purandara-putraḥ ||33||

**gopīnām abhisāraḥ—**

ekam eva tam abhīkṣya vanānte

vṛndayā vihita-maṇḍala-kānte |

vallavī praṇaya-keli-riraṁsā

devy-upasthitavatī suciraṁ sā ||34||

sadmataḥ kusuma-vṛnda-jihīrṣā-

chadmataḥ priya-viloka-saharṣā |

āyayau saha sakhībhir abādhā

tatra kautuka-vaśād atha rādhā ||35||

ālayaḥ sucaturā atha kṛṣṇā-

vasthitiṁ samupadhārya satṛṣṇāḥ |

svāṁ sakhīm ita itaḥ samupehīty

ānayan hi yato rasa-dohī ||36||

tatra sānulatikaṁ sva-sakhībhiś

cinvatī kusumam indu-mukhībhiḥ |

preyaso’tha muralī-dayitāyāḥ

svānamākalayad ullalitāyāḥ ||37||

kānanād upagato’tha sa tasmāt

kṛṣṇa-veṇu-ninado’yam akasmāt |

prāpya karṇa-kuharaṁ vanitānāṁ

hṛn-mudaṁ vyatanutātivitānāṁ ||38||

gaṇḍa-pālir udabhūt pulakānāṁ

netram aśra-payasaḥ kaṇikānāṁ |

dor-dvayaṁ ca kusumāgrahaṇānāṁ

vyāśrayo yugapad indumukhīnāṁ ||39||

pūrva-pūrvam api sa-spṛha-dṛṣṭaṁ

naiva dṛṣṭam iva taṁ hṛd-abhīṣṭam |

paśyati sma ramaṇī-maṇi-vargaḥ

premṇa eva viṣamo hi nisargaḥ ||40||

paśyato’pi tam atha sva-vikatthā-

pūrvam asya samabhūd avahitthā |

vallavī-samudayasya sa-tarṣā

jāyate sma kusumāli-jihīrṣā ||41||

**gopīnāṁ paraspara-vākyam—**

etadīya-kusumaṁ sakhi heyaṁ

kṛṣṇa-pakṣa-sarasā latikeyam |

yā ruṇaddhi vasanaṁ bata śākhā-

pāṇinety upajahāsa viśākhā ||42||

śukla-pakṣa-nibha-puṣpa-viśeṣā

kṛṣṇa-pakṣa-sarasā katham eṣā |

mad-viiyoga-sahiṣṇur iyaṁ mām

āruṇaddhi mama kautuka-kāmā ||43||

mugdha eti madhupo mukha-candraṁ

svādituṁ kamala-dhīs tava sāndram |

tat tvayāvahitayā bhavitavyaṁ

śyāmalasya caritaṁ nahi bhavyam ||44||

tvādṛśāṁ mukha-saroja-samāje

susmite sati kathaṁ dvija-rāje |

hanta gandha-rahite katham asya

svāda eṣa bhavitā madhupasya ||45||

puṣpitāṁ spṛśati ko’pi na loke

jahy amuṁ sakhi latāṁ suviloke |

jātir eva madhu-māsi pavitrā

spṛśyatāṁ vahati komala-patrā ||46||

puṣpavaty api pavitratamaiṣā

kānane’tra latikālir aśeṣā |

yāṁ spṛśann anila eṣa punīte

viśvam eva duritaṁ ca dhunīte ||47||

āli puṣpitam aśokam udāraṁ

paśya yāhi bhaja taṁ ca mudā’ram |

yaṁ sametya sumano guru-rāgaṁ

bibhrati vraja-janāḥ para-bhāgam ||48||

nāmato’pi sakhi viddhi pumāṁsaṁ

na spṛśāmi puruṣatva-kṛtāṁśam[[8]](#footnote-9) |

vañjulo’yam api tiṣṭhatu dūre

tvaṁ prayāhi tad amuṁ matiśūre ||49||

āli paśya puruṣottamam etaṁ

snigdha-mugdha-sumanaḥ-samupetam |

paśya yat parimalo visarāt tvad-

dṛṣṭi-mohana-guṇo’py ati cāttaḥ ||50||

pūrva-jalpita ihāpi sa doṣas

tvaṁ bhajainam api cet tava toṣaḥ |

ucchritāsi sa ca te kara-labhyaś

cāru-veśa-puruṣas tava lobhyaḥ [||51||](file:///\\4.51\\)

**kṛṣṇasya mano-bhāvo muralī-dhvānanaṁ ca—**

ity atipriya-sakhī-jana-vākyaṁ

subhruvaś ca sarasaṁ prativākyam |

tan niśamya rasikaḥ sa subodhaḥ

preyasī jitavatīti bubodha ||52||

tal-latāntarita eva śṛṇomīty

āmamarśa hṛdaye rati-kāmī |

lālasātimahatī hṛdayotthā

bhūyasī ca bhair apy avahitthā ||53||

lālasātimahatī hṛdayotthā

bhūyasī ca bahir apy avahitthā |

subhruvām ubhayam eva samānaṁ

tan nayāmi caramāślathimānam ||54||

śrāvayanti madhurāṇi vacāṁsi

jñāpayanti sarasāni manāṁsi |

prerayanti na dṛśaṁ mayi sarvāḥ

prema-gaurava-juṣo’pi sa-garvāḥ ||55||

tat punar muralikā-kala-bhaṅgyā

garvam āśv apanayāmi kṛśāṅgyāḥ |

ittham ātma-gatam eṣa vivicya

śrīlatā-gṛham agād atiricya ||56||

**sakhīnām uktiḥ, rādhāyāś ca pratyuktiḥ—**

sarvataḥ prasaraṇo’pratibandhaḥ

sarva-gandha-paribhūty-anubhandhaḥ |

eṣa eṇa-nayanā-hita-bandhaḥ

so’yam eti hari-candana-gandhaḥ ||57||

keśarī katham itaḥ kva nu vāyam

eti candana-rasa-vyavasāyam |

puṣpam eva cinu mā sakhi bhaiṣīr

asthale nahi bibheti manīṣī ||58||

kiṁ pureva śṛṇumo na muralyāḥ

svānam atra madhuraṁ ca khuralyāḥ |

kiṁ gataḥ sakhi dūram udāraḥ

śrī-yuto vraja-mahendra-kumāraḥ ||59||

kīcako’tra vana-māruta-dhūtaḥ

svānam unnayati cārima-yūtaḥ[[9]](#footnote-10) |

tatra puṣkara-dṛśo hi bhavatyaḥ

śuṣka-maskara-rava-bhramavatyaḥ ||60||

īyuṣo yuvati-taskara-bhūyaṁ

tasya puṣkara-dṛśaḥ khalu yūyam |

tat prasaṅgam apade’pi tanudhve

svābhilāṣa-vivṛtau prayatadhve ||61||

vihvalāsmi hi bhavad-vidha-lolā-

saṅgato vyajani me vana-khelā |

hanta yāmi lalite gṛham eva

tvādṛśo hi viharantv ita eva ||62||

jīviteśvari yad-artham ihāgāḥ

kiṁ na sādhayasi tad-vigatāgāḥ |

tat prasādhya sahitāḥ saha yāmaḥ

stūyate hy aphalito na hi kāmaḥ ||63||

asty amanda-makaranda-karālā

cāru-citra-kusumā vana-mālā |

tat prasūna-nikarais tava bhūṣā

kalpyate yadi tavātra manīṣā ||64||

atra yat parimalo’tivisarpī

yena cāli-nikaro’dhika-darpī |

yatra bhāti puruṣottama-gandhas

tena ko bhavati nādhikam andhaḥ ||65||

śobhanā na kim iyaṁ vana-rājī

nātra puṣpa-nikaro na virājī |

nāga-keśara-varo’tra na kiṁ syād

atra vaḥ sthitir aho na hi rasyā ||66||

yāta yatra kusumaṁ sukha-labhyaṁ

mā vaco vitanutedam asabhyam |

nāsti me kusuma-bhūṣaṇa-lipsā

racyatām iha hi no vicikitsā ||67||

puṣpitāḥ kila latā nu na iṣṭāḥ

puṁ-prasūna-taravas tava duṣṭāḥ |

klībam eva vada yāma nikuñjaṁ

pauṣpam atra cinumaḥ sakhi puñjam ||68||

yātu yātu mama so’pi vikalpaḥ

klība eva na bhaved anukalpaḥ |

rāmaṇīyakam amuṣya na kā vā

draṣṭum icchati manohara-bhāvā ||69||

tās tayettham uditāḥ sahacaryas

tad-yutā iva mayūkha-laharyaḥ |

kṛṣṇa-kuñja-nikaṭaṁ chala-pūrvaṁ

jagmur ambuja-dṛśas tad-apūrvam ||70||

**śrī-rādhāyā nikuñja-nikaṭe gamanam—**

manda-mandam atha sā viharantī

nūpure mṛdu-kalaṁ kvaṇayantī |

āvṛtā saha sakhībhir udārā

śobhate sma kucayoś cala-hārā ||71||

yatra tad-vadana-pañkaja-gandhas

tatra bhṛṅga-nikaro’bhavad andhaḥ |

andhakāram abhito vidadhānaḥ

pratyupaiti garuto vidhunānaḥ ||72||

yatra pakṣmala-dṛśaś cala-dṛṣṭir

dyotate vihita-nīlam asṛṣṭiḥ |

ullasan-madhukarotkara-tuṣṭis

tatra sā kuvalaya-cchada-vṛṣṭiḥ ||73||

yatra tat-tanu-rucaḥ kṛta-jhampā

niṣpatanti jita-nirghana-śampāḥ |

tatra gāḍha-timire’pi nitāntaṁ

candrikā iva caranti digantam ||74||

yatra tat-pada-nakhendu-marīciḥ

siñcati kṣitim udañcita-vīciḥ |

tatra sañcarati cañcu-kiśorā

vāsare’pi viluṭhanti cakorāḥ ||75||

sāpy aśobhatatarāṁ madanāji-

sthānavat sulalitā vana-rājiḥ |

yatra sa vraja-purandara-putraḥ

kuñja-madhyam adhibhāti vicitraḥ ||76||

**veṇu-śravaṇe gopīnāṁ bhāva-vaikalyam—**

tatra tāsu militāsu vinaśyan

mānasa-jvaram amūḥ paripaśyan |

apy avīvadad anuśruti veṇuṁ

dhūnayan sutanu-dhairya-kareṇum ||77||

puṣpa-saṅgraha-vikāśy anukampās

tan niśamya vilasat-kara-kampāḥ |

tāḥ kuraṅgya iva vihvalitāṅgyaḥ

stambham āpur atha cañcad-apāṅgyaḥ ||78||

gaṇḍayoḥ pulaka-pālir apārā

netrayor jala-kaṇā hy anivārāḥ |

yatnato’pi bata saṁvriyamāṇā

nābhavan kvacid api dhriyamāṇāḥ ||79||

kācid āha muralī-mahimānaṁ

tvāṁ nivedayati kāmam amānam |

yāṁ prati tvam akaroḥ sa-vilāsaṁ

śuṣka-maskara iti hy upahāsam ||80||

kāpy uvāca sakhi kiṁ hasa-sīmāṁ

sādhvy agād adhiṣaṇāṁ dhṛti-sīmām |

śīta-vāta-kṛtam utpulakatvaṁ

puṣpa-reṇuja-mud-aśru-kaṇatvaṁ ||81||

tāṁ ca tāṁ ca kupitā śaśimukhyā

bhāṣate sma sa-śiro-dhuti mukhyā |

yan-nimittam iha saṅgamitāhaṁ

tat-phalasya gamitā pariṇāham ||82||

evam eva sati śuṣka-vivāde

śṛṇvatāṁ śravaṇa-moda-dhurāde |

āvirāsa mṛdu-hāsa-vikāsaḥ

kuñjataḥ sa rasikaḥ sa-vilāsaḥ ||83||

taṁ vilokya kamanīya-kiśoraṁ

vallavī-jana-mano-maṇi-coram |

citritā iva nabho-bhuvi śampā

nīravāḥ samabhavan gata-kampāḥ ||84||

abhyupetya śanakair atha kṛṣṇas

tad-vacaḥ śravaṇa-keli-satṛṣṇaḥ |

vyājahāra madhuraṁ cala-hāraḥ

prema-hema-nikaṣopala-sārāh ||85||

svāgataṁ suvadanā bhavatīnāṁ

kiṁ ca nāmayam ihopagatānāṁ |

kiṁ priyaḥ priyam ahaṁ karavāṇi

jñāpyatām abhimataṁ priyavāṇi ||86||

ātitheyam iha māṁ mad-araṇye

puṇya-śīlam ayi bodhata puṇye |

saṅgataś ca sukṛtena bhavatyaḥ

sāmprataṁ hy atithayaḥ śubhavatyaḥ ||87||

kāmam arhatha mad-arhaṇam arhaṁ

tad grahītum atimātram agarham |

anyathā sati bhaved aparādhas

tvādṛśāṁ ca ko’py apabādhaḥ ||88||

jñāyase vraja-purandara-putras

tvaṁ jagat-traya-vicitra-caritraḥ |

vāṁśikas tvam iti bho bhavad-arhā

mantum[[10]](#footnote-11) atra natarāṁ vayam arhāḥ ||89||

eka-vartini mahā-guṇa-lakṣe

doṣam ekam api nāham abhīkṣe |

tad grahītum api yujyata eṣā

hy arhaṇā guṇa-nidheḥ saviśeṣā ||90||

pūrva-pakṣa-para-pakṣa-vidagdhe

sā vacaḥ-prativaco-rasa-mugdhe |

sādhv amanyata nija-priya-sakhyau

preyasaḥ sukha-vidhāv abhimukhyau ||91||

**vanādhipatya-vitaṇḍā—**

nirviśeṣam idam ekam araṇyaṁ

sarva-loka-mṛga-pakṣi-śaraṇyam |

kiṁ mameti mama-kāra-vikāra-

sphāram ālapasi bho avicāra ||92||

nirviśeṣam api pūrva-gṛhītaṁ

yasya tasya bhavatīty avigītam |

evam eva vivade bhavatībhir

naiva daivata-vadhū-sadṛśībhiḥ ||93||

nirviśeṣa-saviśeṣa-vicāre

sā sakhī dayitayor anivāre |

sābhinandam aravinda-dalākṣī

svānanda-rabhaso'jani sākṣī ||94||

kiṁ ca kiñcid anudañcati garvaṁ

vyājahāra sumukhī smita-pūrvam |

ālayaḥ kalayata prativādaṁ

puṣkalaṁ tyajata śuṣka-vivādam ||95||

eka eṣa bahavaḥ kila yūyaṁ

mā kurudhvam agham udyad-asūyam |

mānya eva bhavati vrajarājasy-

aika eṣa subhago yuvarājaḥ ||96||

tāṁ sa āha na paro'smi bhavatyāḥ

satyam eva subhage śubhavatyāḥ |

māṁ tvadīyam iti vetti hi sarvas

tena me sumukhi ko nahi garvaḥ ||97||

tāṁ priyoktim avadhārya kiśorī

sā mamarśa manasā saha gaurī |

mānya ity aham avocam idaṁ yat

tasya hi priya-sujalpitam etat ||98||

āha sa priyatame tvad-adhīnaḥ

prāpta eṣa hi guṇair avihīnaḥ |

kiṅkaro’smy aham udīraya kāryaṁ

yan mayā tava mude pratikāryam ||99||

tan niśamya gaditaṁ sumukhīnāṁ

preyasaḥ praṇaya-saivalinīnāṁ |

phena-budbuda-sadṛśy avahitthā-

pūrvikā vyagamad ātma-vikatthā ||100||

**vana-vihāraḥ—**

nirvalīka-sahaja-praṇayābhis

tābhir eva sahito dayitābhiḥ |

sa vyagāhata vanaṁ prativalli-

pratyanokaha-nikuñja-matalli ||101||

sa svayaṁ grathitayā bakulānāṁ

mālayā svayam athāvacitānāṁ |

hāra-kāñci-valayādi-vibhūṣāṁ

vyātatāna kṛta-mānam amūṣām ||102||

ketakī-dala-kalāpam ahārya-

śrīr nakhena bahuśaḥ sa vidīrya |

veṣṭita-kāma-kṛta-keśa-tatīnāṁ

karṇikām api ca karṇa-latānām ||103||

nāga-keśara-parāgama-mandair

āracayya sarasaṁ makarandaiḥ |

ālilekha tilakaṁ ruci-kānte

kānta eṣa sudṛśām ali-kānte ||104||

mallikā-mukuakaiḥ sama-kāntaiḥ

sthūla-vṛtta-tanubhir gata-vṛntaiḥ |

kalpitāṁ srajam ayogayad āsāṁ

pīna-vakṣasi sa hāra-vilāsām ||105||

veṇu-randhram upadhāya sa īḍyaḥ

komalāny atha dalāni nipīḍya |

cakrikākṛtibhir ebhir amīṣāṁ

khaṇḍakair akṛta patram amūṣām ||106||

tāś ca jīvita-pates tanu-bhūṣā-

kḷptaye janita-sādhv-abhilāṣāḥ |

īpsitāṁ kusuma-rājim acaiṣur

yāsu sādhakatamaḥ kusumeṣuḥ ||107||

nāga-keśaram abhīpsur alabhyaṁ

pāṇināpy udayitena sulobhyam |

bāhunā bhujaga-bhoga-vilāse-

nābhikena sumukhī samudāse ||108||

sādhv amanyata na tām anukampām

asya sā nijagade ca sa-kampā |

muñca muñca śaṭha mām api piñchā-

pīḍa nātra kusume mama vāñchā ||109||

apy alambata haṭhād avilambaṁ

sā ruṣaikṣata ca tan-mukha-bimbam |

ālayas tu madhura-smita-pūrvaṁ

tau yathā samayam ūcur apūrvam ||110||

līlayā likhati cāru nakhāgrair

dāḍimaṁ priyatame kiraṇograiḥ |

śītkaroti vikasad-daśanāṁśuḥ

preyasī namita-vaktra-sudhāṁśuḥ ||111||

helayādhara-dale dalam ekaṁ

yojayaty aruṇam avyatirekam |

tatra jīvita-patau savikārā

sāvṛṇod vadana-candram udārā ||112||

śliṣyati stavakinīm atha vallīm

utsuke yuvati-ratna-matallī |

hṛt-patau kapaṭa-kopa-paṭena

svastikaṁ vyadhita bāhu-yugena ||113||

bhinna-varṇa-latikāgra-dalena

śveta-pīta-kusuma-cchadakena |

kāpy akalayad atīva-vikalpaṁ

preyaso makara-kuṇḍala-śilpam ||114||

śveta-pīta-haritāruṇa-varṇair

naika-rūpa-maṇi-bhāsura-parṇaiḥ |

nirmame katamayā ruci-sāras

tasya veṇur iva veṇur udāraḥ ||115||

śekharaṁ niramimīta tathānyā

campakaiḥ sulalitair atidhanyā |

nāga-keśara-mayīm atha kāñcīṁ

sā tatāna kusumeṣu-vipañcīm ||116||

**grīṣma-harṣa-vana-pradeśe gamanaṁ jala-keliś ca—**

pāvanaṁ vana-vihāram apūrvī-

bhāva-bhāvukatamaṁ kṛta-pūrvī |

sambhrameṇa viharan nijagāma

grīṣma-harṣa-vana-bhūmim arāmaḥ ||117||

tāṁ praviśya suvikāśi-śirīṣāṁ

pāṭalī-kuṭajakair nivirīṣām |

kvāpi puṣpita-mahīruha-mūle

viśramārtham avasan nanu kūle ||118||

pāṭalī surabhibhir vana-vātaiḥ

sacchirīṣa-nava-cāmara-jātaiḥ |

dhūnitāñcalam asevi vadhūnāṁ

maṇḍalī vilulitāsya-vidhūnāṁ ||119||

tatra citra-maṇi-baddha-taṭīkāṁ

keli-tantra-racitān iva ṭīkām |

bhānujām adhi payo-vijihīrṣā

subhruvām ajani vardhita-harṣā ||120||

tām avetya dayito dayitābhis

tat-taṭī-gata-kuṭīra-gatābhiḥ |

viśramaṁ viracayan sa muhūrtaṁ

rantum ambhasi mano’kṛta mūrtam ||121||

bhīṣaṇān jala-carān atha jantūn

matsarādi-sadṛśān kṛta-mantūn |

citta-śuddhim iva saṁvidadhānā

sā nirāsa kṛta-sādhv-avadhānā ||122||

śaikataṁ śaśabhṛtaṁ palalābhaṁ

śaivalaṁ maṇi-latāvali-śobham |

sā babhāra pulakān iva bhaṅgān

śāpharī-tatim apāṅga-taraṅgān ||123||

cāru-cañcala-taraṅga-karāgraiḥ

sārasādi-virutaiś ca samagraiḥ |

āsyatām iti vadhūr atipīva-

premato ravi-sutāhvayatīva ||124||

ḍīyamāna-kalahaṁsa-kiśorair

lolapakṣa-valayair hima-gauraiḥ |

cāmarair iva sukhinna-tanūnāṁ

vījanaṁ vyadhita sā sutanūnāṁ ||125||

jānu-nābhi-jaghanodara-daghnā

sābhavat praṇaya-saubhaga-nighnā |

subhruvāṁ caraṇa-dor-vara-śaṅkā-

paṅkilā’’sa parito gata-paṅkā ||126||

pakṣiṇo jala-carāḥ sthitavantaḥ

khe sukhena garuto vidhuvantaḥ |

bibhrato niravalamba-vitānā-

kāram arka-kiraṇān vidhunānāḥ ||127||

saikataṁ lalitam ambhasi yasyā

yatra kācid aṭavī suyaśasyā |

yatra kuñja-vitatiḥ sad-udārā

yatra bhūri-vidha-kely-upacārāḥ ||128||

yatra citra-hariṇā viharante

yatra citra-patagā vikavante |

yatra citra-taravaḥ sukhayante

yatra citra-latikāś ca ramante ||129|| (yugmakam)

ambhasām ubhayato mṛdu-vīcī

recitā kala-raveṇa samīcī |

yatra haṁsa-baka-sārasa-lekhā

sañcaraty avirataṁ gata-lekhā ||130||

grīṣma-vāsara-vilāsa-manojñaṁ

ratna-kuñjam adhi cāru-samajñam |

bhakṣya-peya-vasanādy-atiyogyaṁ

vṛndayopahriyate sukha-bhogyam ||131||

yatra rājati maṇīmaya-padma-

śreṇi-veṇi-rati-kautuka-sadma |

yatra tiṣṭhati navīnam analpaṁ

sopadhāna-kaśipūttama-talpam ||132||

īdṛśīṁ samavalokya manojñām

arkajāṁ jala-vihāra-rasajñāḥ |

hanta rantu-manasaḥ saha-kāntās

tā lalambire upāsita-kāntāḥ ||133||

kautukena nanṛtuḥ kamalinyaḥ

sa-priyā jagur amanda-malinyaḥ |

śākhinaḥ kusuma-varṣam akārṣuḥ

patriṇaś ca jaya-śabdam anārṣuḥ ||134||

rāmaṇīyaka-vilāsa-satīrthe

tatra bhāti vividhe maṇi-tīrthe |

yatra sa hy avatatāra purastād

aṅganāś ca khalu tatra samastāḥ ||135||

tāḥ paraspara-viṣakta-śarīrāḥ

keli-lola-manasas tv atidhīrāḥ |

kṛṣṇa-sannidhi-viyoga-bhītāḥ

paryuparyuparicelur abhītāḥ ||136||

kāpi kṛṣṇa-kṛta-puṣpa-vibhūṣā-

hānaye dhṛta-nimajjena doṣā |

kūla-mūlam avalambitu-kāmā

tasthūṣī viruruce vara-rāmā ||137||

tāṁ vilokya sumukhīm atha kūle

svābhilāṣa-rabhaseṣv anukūle |

satvarāḥ praṇayato’tivicitrād

utsukā vicakarṣur mṛga-netrāḥ ||138||

tāṁ tathāpi kṛta-bhūri-vilambām

ambubhir bhṛta-karāmbuja-limbāḥ |

tāḥ samaṁ sarasa-cāru-vilāsā

nirbhiyo’bhiṣiṣicuḥ kṛta-hāsāḥ ||139||

ānanaiḥ sarasijaiḥ kucaka-kumbhaiś

cakravāka-mithunair gata-dambhaiḥ |

nābhibhir ghana-rasa-bhrami-gartair

maitruvāsa suṣamā-parivartaiḥ ||140||

ātta-pāṇir itaretaram āsām

āvaliḥ kanaka-jāla-vilāsā |

āvavāra hṛdayeśam amandaṁ

candrikā-tatir ivāmbuda-vṛndam ||141||

bandham etya sa tad-antara-vartī

bhrū-vibhaṅga-vara-nartaka-nartī |

subhruvāṁ nayana-vidrava-śūrair

bandha-bhaṅgam akaroj jala-pūraiḥ ||142||

tāḥ sametya rabhasād avidūraṁ

vāribhiḥ siṣicur añjali-pūram |

pāṇi-ruddha-nayanaḥ kṛta-harṣaṁ

śeka eṣa sudṛśāṁ jala-varṣam ||143||

vāri-varṣa-rabhasena vihastaṁ

subhruvām apaghano’tha samastaḥ |

eka eva kila kintu na jaglau

harṣato vadana-bimba iva glauḥ ||144||

phulla-paṅkaja-mukhī mali-cilliṁ

bhānujāṁ viṣalatā-bhujavallīm |  
tāṁ sakhīm iva nijāṁ vijagāhe

sā samudyati mudāṁ pariṇāhe ||145||

taṁ siṣeca kara-paṅkaja-koṣaiḥ

sāmbubhiḥ samaṇi-kaṅkaṇa-ghoṣaiḥ |

vāruṇāstram eva tat kusumeṣor

atyasahyam abhavd vijigīṣoḥ ||146||

ambudasya kutukāj jala-yantrī-

bhūtam añjali-puṭaṁ viniyantrī |

akṣipaj jala-bharaṁ karābhyāṁ

dīrgha-dhāram aticārutarābhyām ||147||

hṛt-pater urasi sā jala-dhārāṁ

petuṣī viruruce’lam udārā |

manmathasya guru-dīrgha-śalākā

kāpi śuktir iva ruddha-patākā ||148||

śaślathe bhagavatī vana-mālā

hāra-yaṣṭir apatat suviśālā |

eka eva balavān priya-dehe

kaustubhaḥ paribhavaṁ sa viṣehe ||149||

sahyatām ayam ayaṁ mama pāthaḥ-

seka ity atha nigadya sa nāthaḥ |

preyasī-vadana eva saharṣaḥ

sasmitaṁ sarasam añjur avarṣa [||150||](file:///\\4.150\\)

pāṇi-padma-kṛta-locana-rodhā

kṛṣṇa-kīrṇa-salilaiḥ kṛta-bādhā |

añjasāsahata khañjana-netrā

preminī-matir atīva vicitrā ||151||

**padmāpadmi-yuddhaḥ—**

evam eva virate jala-yuddhe

manmathasya rabhase pratibuddhe |

āhavaḥ samajaniṣṭa sa padmā-

padmi padma-nayanāvali-sadmā ||152||

ālibhiḥ samavacitya vitīrṇaiḥ

paṅkajaiḥ karatale’nupaśīrṇaiḥ |

udbhuja dara-vikasvara-kakṣaṁ

sā jaghāna hṛdaye kamalākṣam ||153||

yad yad utkṣiptai padmam udārā

vallabhorasi sujāta-vikārā |

tat tad eva sa kareṇa gṛhītvā

tāṁ nihanti kutukena hasitvā ||154||

evam evam ubhayoḥ kara-saṅge

vardhita-cchavi gatāgata-raṅge |

paṅkajaṁ jayati tatra supīva-

prema-hema-paṭavāsa-turīva ||155||

tāvatāṁ jalaruhām anuyāyī

prollasat-parimala-vyavasāyī |

sa dvayor iva kaṭākṣa-śaroghaḥ

pupluve’li-nikaro’yam amoghaḥ ||156||

dor-late vilulite ghana-sāndrā

śvāsa-pālir atha dṛk ca sa-tandrā |

subhruvaḥ stana-taṭī ca sa-kampā

vardhate tad api kely-anukampā ||157||

projjhya paṅkajam alir vadane’syāḥ

pāda-sīmni śapharī savayasyā |

niṣpapāta yugapad yadi dūnā

sā bhiyāsa daiytorasi līnā [||158||](file:///\\4.158\\)

ālayas tu samam etya tam etāḥ

paṅkajaiḥ parita evam abhītāḥ |

jaghnur unnata-bhujāḥ sa-vilāsaḥ

tāṁ ca taṁ ca parihāsa-vikāśam ||159||

tat-sakhī-jana-saroruha-varṣaṁ

hanta sā ca sa ca sa-smita-harṣam |

padminī-dala-mṛṇāla-varābhyāṁ

prākṣipat kara-tale vidhṛtābhyām ||160||

mukhyayā vyatani yuddha-visargaḥ

kiṁ kariṣyati sakhī-jana-vargaḥ |

ity anarti dayitasya sapakṣaiḥ

pakṣibhir jalacarair dhṛta-pakṣaiḥ ||161||

tām uro-dvayaso vāri-nimagnāṁ

vīkṣya kṛṣṇa-savidhe mṛdu-bhagnām |

prāpa koka-mithunaṁ nija-gotra-

bhrāntitaḥ stana-yugāntikam atra ||162||

tad vilokya dayitaḥ karakoṣe-

ṇāmṛśad valati mānasa-toṣe |

apy adhatta kuca-maṇḍalam eṣā

svastikena dhṛta-bhūṣaṇa-veṣā ||163||

kaṇṭham arpayati cāru-mṛṇālaṁ

vallabhe suvalitaṁ suviśālam |

dor-late pulakite vidhu-mukhyāṁ

premṇa eva mahatīyam abhikhyā ||164||

**jala-magna-kṛṣṇānveṣaṇam—**

veṣṭayantu parito bhavad-ālyas

tvaṁ ca tiṣṭha sakhi mām anupālya |

ānayadhvam abhito mṛgayitvā

māṁ nimagnam iha sādhu gṛhītvā ||165||

subhruvām atha tathā sthitavatyām

ābalau priya-girā rasavatyāḥ |

nirmamajja dayito’mbuni rasyaḥ

paśyato vidhumukhī-nikarasya ||166||

tāḥ paraspara-parācita-hastāś

candrikā-valaya-jālavad astāḥ |

maṇḍalīṁ vidadhire krama-hrasvāṁ

taṁ vivektum upasarpaṇataḥ svām ||167||

tā upary upari lagna-śarīrā

hrasva-maṇḍalatayā rasa-dhīrāḥ |

pāṇibhiḥ sarasijair iva lolair

vaijayanta salilāny akarālaiḥ ||168||

tāḥ krameṇa savidhaṁ vidhumukhyāḥ

prāptavatya uditotsava-mukhyāḥ |

lebhire na ramaṇaṁ yadi rāmās

tasthur eva hasitair abhirāmāḥ ||169||

tās tathā sthitavatīr vihasantīr

madhyagā vidhumukhī kalayantī |

āha vaḥ katamayaiva sa vāmaḥ

prattam antaram ato sa jagāma[[11]](#footnote-12) ||170||

no mayā na ca mayā na mayāpi

prāttam antaram ayaṁ tu tathāpi |

kutra vā sakhi kayāpy uta rītyā

prāpalāyata tavaiva hi bhītyā ||171||

tat tvam eva sakhi vetsi nitāntaṁ

no vayaṁ tv apagataṁ tava kāntam |

gopayasy api kathaṁ tvad-adhīnā

mādṛśīḥ prati vilāsa-navīnā ||172||

ity amūbhir upahasya vinunyā

sā tilārdha-virahe’py atikhinnā |

vismitā sthitavatī kṛta-cintaṁ

nyakṣipad diśi diśi sva-dṛgantam ||173||

guñjitena kṛta-vāg-vyavasāyaḥ

puñjito madhulihāṁ samudāyaḥ |

vyājahāra nalinī-vana-līnaṁ

līlayā kutukinaṁ tam adīnam ||174||

tās tathaiva kṛta-maṇḍala-bandhaṁ

tat-palāyana-bhiyā’pratibandham |

satvarāntam abhitaḥ parivavruḥ

kām śriyaṁ ca paramāṁ na vivavruḥ ||175||

āvṛtaḥ sa parito’yam amūbhir

jitvarībhr iva kāma-camūbhiḥ |

āpa tuṣṭim atha dṛṣṭy-aravinda-

syandamāna-karuṇā-makarandaḥ ||176||

padminī-vana-vihāriṇam ekaṁ

kiṁ nu veṣṭayatha mām atirekam |

nirjitā api hriyaṁ na labhadhve

khelituṁ punar api prayatadhve ||177||

ity udāra-madhuraṁ madhu-rañji

vyāharantam abalā-gaṇa-gañji |

sa-smayaṁ sa-kutukaṁ sa-virodhaṁ

subhruvo jagadur enam adoṣam ||178||

padma-keli-samaraṁ virahayya

tvaṁ saroruha-vanaṁ prapalayya |

prāptavān asi jito’sy abalābhir

lajjase na hi kalā-kuśalābhiḥ ||179||

vāri-majjana-miṣeṇa hi mūrtaṁ

dhūrta-bhāvam avalambya muhūrtam |

vartmanātha katamena kathaṁ vā

nirgato’si hiryam eṣi na kiṁ vā ||180||

vettu ko’tra kathayiṣyati kasmai

yujyate kathayituṁ na parasmai

yo’bhavat paribhavo bhavatībhyas

taṁ nyavedayad ayaṁ nalinībhyaḥ ||181||

eka eṣa bahavo hi bhavatyaḥ

khelane paribhavo’sya hi satyaḥ |

ity uvāca sumukhī yadi mukhyā

preyaso vyajani kācid abhikhyā ||182||

ehi sundari mamāsi sapakṣā

vetsi me’ntaram amūr na vipakṣāḥ |

pūjayāmi bhavatīm iti kṛṣṇas

tām abhūṣayad atīva sa-tṛṣṇaḥ ||183||

bīja-koṣa-śakalaiḥ avataṁse

sacchadaiś cikura-cāru-vataṁsaḥ |

keśaraiś ca kuṭilālaka-śilpaṁ

tena tena uru-vāñcham analpam ||184||

śaivalena maṇi-kāñcir udāraḥ

san-mṛṇāla-śakalair api hāraḥ |

gaṇḍa-maṇḍalam akāri sa-rāgair

maṇḍitaṁ kamala-ṣaṇḍā-parāgaiḥ ||185||

pāṇinā payasi pāṇi-talasthe

tāḍite kala-ravair avatasthe |

tair akāri jala-maṇḍukam ādyaṁ

tābhir ātma-jaya-ḍiṇḍima-vādyam ||186||

śaśramur mṛga-dṛśām atha dehāḥ

kevalaṁ na manasāṁ sukha-dehāḥ |

uttarītu-manasas tanu-gātrīr

vīkṣya duḥkham agamad ravi-putrī ||187||

dāsyam āpi kamalair vadanānāṁ

susmitaiḥ kuvalayair nayanānām |

tatra koka-mithunaiś ca kucānāṁ

san-mṛṇāla-śakalaiś ca bhujānām ||188||

śrīr avāpi vadanaiḥ kamalānāṁ

bāhubhir vilasatā-valayānām |

taiḥ stanair api rathāṅga-yugānāṁ

locanaiḥ kuvalaya-pracayānām ||189||

ity asau tapanajā-vanajākṣī-

vṛndayoḥ parama-sauhṛda-sākṣī |

yo bhavad-vinimayo ramaṇīyaḥ

sa priyaṁ samatanod atanīyaḥ ||190|| (viśeṣakam)

hari-valgiṣu babhau guṇa-nāśas

tatra bandha-rahitaḥ kaca-pāśaḥ |

te radacchada-puṭāḥ kṣata-rāgāḥ |

sarva-lepa-rahitāḥ stana-bhāgāḥ ||191||

locanaṁ vigalitāñjanam āsīt

kiṅkiṇī kim api maunam ayāsīt |

prāpa nīvir api mokṣa-paratvaṁ

paśya kṛṣṇa-jala-keli-mahattvam ||192||

vrīḍayeva parayā tanu-lagnaṁ

tyāga-bhīti-vaśato’tivirugnam |

nirgalaj-jala-lavair atidīnaṁ

roditīva sudṛśām atha cīnam ||193||

pāṇḍimānam agamat tanu-śobhā

locanaṁ vikaca-kokanadābhāḥ |

tac ca tac ca sudṛśām atiramyaṁ

hṛt-pateḥ samabhavan nanu kāmyam ||194||

pūrvam eva katicit kṛta-khelāḥ

snāta-mṛṣṭa-tanavo dhṛta-celāḥ |

ukta-pūrva-pulinodara-kuñjān

lebhire dhṛta-paricchada-puñjān ||195||

āli-pālir atha vāriṇi rādhā-

kṛṣṇayoḥ praṇayataḥ kṣata-bādhā |

vāri-khelana-makhe’vabhṛthākhyaṁ

snānam ārabhata dīvyad abhikhyam ||196||

cārubhiḥ kara-saroruha-koṣair

nikvaṇat-kanaka-kaṅkaṇa-ghoṣaiḥ |

kṣālayantya ucita-praṇayārdrāḥ

sveda-śīkara-bharair api sārdrāḥ ||197||

padma-reṇu-dala-keśara-nālair

āvilamba-pura-pūrva-marālaiḥ |

tat tayor vidadhire’tha ramaṇyo

hāri vāri-kari-vāri-kariṇyoḥ ||198||

gandha-taila-milana-vyavasāyaiḥ

sa-prabandha-śubha-gandha-kaṣāyaiḥ |

keśa-śodhanam asādhyata pūrvaṁ

gātra-śuddhir atha tābhir apūrvam ||199||

evam ambhubhir ubhau snapayitvā

sansur ambujadṛśo’tha militvā |

sarva eva pulinodara-varti-

śrī-nikuñja-nikaṭaṁ sma piparti ||200||

**aṅga-sevā—**

pūrvam utthitavatī rati-pālī

satvarātha ramaṇī-maṇi-pālī |

tau pṛthak paricacāra nikuñje

mañju guñjati madhuvrata-puñje ||201||

pūrvam utthitavatī rati-pālī

satvarātha ramaṇī-maṇi-pālī |

tau pṛthak paricacāra nikuñje

mañju guñjati madhuvrata-puñje ||202||

śrīmatī madhumatīndumatībhir

vāsasātimṛdunā sudatībhiḥ |

abhyagālyata jalaṁ kuṭilebhyaḥ

keśavasya cikura-prakarebhyaḥ ||203||

mādhurī-madhurikā-maṇi-mālā

gātra-mārjanam akārṣur alolāḥ |

mādhavī-maṇimatī-śaśilekhāḥ

prāpayan vasana-bhūṣaṇa-lekhāḥ ||204||

śyāmalā ca lalitā ca viśākhā

kaumudī kumudinī madalekhā |

evam eva vṛṣabhānu-kiśorīṁ

paryupāsata taḍit-tati-gaurīm ||205||

tāś ca tāś ca sudṛśo mitho mithaḥ

sva-sva-veśa-kṛti-cāturīm atha |

saṁvidhāya punar eva saṁhatāḥ

preyaso nikaṭam eva saṁśritāḥ ||206||

sā nidāgha-samayocita-bhūṣā-

veśa-śilpa-kṛtaye dhṛta-toṣā |

vallabhaṁ svayam upetya nikuñja-

dvāri vārija-mukhī prasasañja ||207||

samprasādhya cikurair atha cūḍāṁ

tiryag īṣad-alikāntika-pīḍām |

mallikā-mukulakair avataṁsaṁ

nirmimāya kutukena suśaṁsam ||208||

tūlikā-śikhara-sādhu-gṛhītair

gandha-sāra-salilair ati-śītaiḥ |

ālilepa vapur-udgata-gandhaiḥ

saprabandha-ghanasāra-sugandhaiḥ ||209||

mallikā-kusuma-hāram asaṅgaṁ

vakṣasi pratimumoca saraṅgam |

aṅgade ca valaye ca saratne

kuṇḍale api nirantara-nūtne ||210||

nūpure ca caraṇāravindayoś

candra-nindi-nakha-bimba-vṛndayoḥ |

bhāla-sīmni tilakaṁ viśeṣavat

candanena vililekha candravat ||211||

aṅgakārcir anulepana-bhūṣā-

samprakāśakam atīva sutoṣā |

uttarīyam atanod anumeyaṁ

mārutena vahatānupameyam ||212||

**vanya-bhojanam—**

kaumudī-kumudinī-kumudvatī-

śītalā-śaśikalā-kalāvatī |

rūpa-mañjarir anaṅga-mañjarī

keli-mañjarir aśoka-mañjarī ||213||

vanya-bhojana-vidhāna-kauśale

paṇḍitā mṛgadṛśo hy anāvile |

anvatanvata tam udyamaṁ tayā

vṛndayā parijanaiḥ sametayā ||214||

mātulaṅgaka-rasair atha yuktaṁ

sāra-śuddha-mathitair abhiṣiktaḥ |

īrṣyayeva na paraspara-saktaḥ

sūkṣma-śubhra-mṛdulāguṇa-pṛktaḥ ||215||

bhavya-navya-vilasan-mṛdam atra

śoṇikā-vivara-vāsa-pavitraḥ |

prātar eva bhavanāhṛta-sadyaḥ

kṣālitānna[[12]](#footnote-13)-nikaro niravadyaḥ ||216|| (yugmakam)

māṁsalāni śaśi-māṁsa-mahāṁsi

prāpta-sāra-ghanasāra-rajāṁsi |

svādu-nirjita-sudhāmbu-nidhīni

prāpitāni lalitāni dadhīni ||217||

pakva-vikvaṇa-sudāḍima-bījais

tad-rasair amṛta-saubhaga-bījaiḥ |

tāla-sasya-valayair atinavyais

tad-rasair api sudhā-rasa-bhavyaiḥ ||218||

bīja-lāṅgali-phaloccaya-garbhaiḥ

komalaiḥ śaśi-mayūkha-sagarbhaiḥ |

tāla-bīja-jaṭharāṅkura-mūlaiś

cāru-komalatayā jita-tūlaiḥ ||219||

snigdha-bhāsuraka-śeruka-rājair

bīja-koṣa-bhavanis tuṣa-bījaiḥ |

nāgaraṅga-phala-koṣa-samūhaiḥ

pīlubhiś ca rasa-bhāra-durūhaiḥ ||220||

āma-miṣṭa-sahakāra-phalānāṁ

khaṇḍakaiḥ sulalitaiḥ surasānām |

gostanī-phala-cayaiś ca supākaiḥ

svādu-gandha-laharī-kṛta-sekaiḥ ||221||

udyad-aṅkura-kaṇair atimudgaiḥ

sārdrakaiḥ salavaṇair api mudgaiḥ |

bhāsvad-iksū-sakalair api śīrṇaiḥ

komalaiḥ sarasatā-paripūrṇaiḥ ||222||

pūritā nava-palāśa-palāśair

nirmitā marakata-pratikāśaiḥ |

droṇayaḥ parijanaiḥ saha bhavyā

vṛndayopajahrire vanda-devyā ||223|| (ṣaḍbhiḥ kulakam)

sambhṛtā viśada-kāca-ghaṭīṣu

sphāṭikīṣu sutaṭīṣu puṭīṣu |

ārarāja sā rasāla-rasaughaḥ

saurabhasya laharībhir amoghaḥ ||224||

suprapānaka-rasāś ca suśītāḥ

śuddha-sāra-ghanasāra-parītāḥ |

rejr alpa-maricāḥ susitābhir

bhūribhir vilulitāś ca sitābhiḥ ||225||

nārikela-valayāḥ kṛta-śaṅkhā-

kāra-cārava udāra-supuṅkhāḥ |

miṣṭatā-parimala-vyaya-śaṅkāś

cāru-cela-pihitā vikalaṅkāḥ ||226||

ekam ekam akhilasya vastunaḥ

svādu-moda-para-bhāga-vāstunaḥ |

īṣad īṣad upagṛhya pāṇinā

sā dadau priya-kare smitānanā ||227||

cāru-kartarikayottamottamaṁ

sā nikṛtya sahakāram aklamam |

pāṇinā praṇayi-pāṇi-paṅkaje

datta-modam atulaṁ ca sasvaje ||228||

uttamottamam avekṣya pāṇinā

sā rasāla-phalam ambujānanā |

saṁnigālya paripūrya sat-puṭīr

ānināya purato’sya pauraṭīḥ ||229||

yad yad eva dayitā-kara-koṣe

sā dadāti suṣamākṛta-poṣe |

tat tad eva bubhuje sa sahāsaḥ

prema sat-prakaṭayan savilāsaḥ ||230||

evam eva sa sampāpya kānana-

prīti-bhojanam athāmbujānanaḥ |

ācacāma bahu vāma-locanaḥ

puṇḍarīka-dala-dīrgha-locanaḥ ||231||

so’vidhāsya vadanaṁ mukha-vāsaiś

cāru sāra-ghanasāra-vilāsaiḥ |

icchayā maṇi-śilopari kuñja-

dvāri bhūruha-tale prasasañja ||232||

kṛṣṇa-bhukta-pariśiṣṭam abhīṣṭaṁ

premato’ttu-manasām atimiṣṭam |

prāpya yogya-pariveśana-kālaṁ

subhruvāṁ hṛdayāmāsa vilolam ||233||

mukhyayā sati kiyaty upabhukte’

smābhir attum ucitaṁ hi vivikte |

ity avetya hṛdayaṁ sva-sakhīnāṁ

sā jagāda sudatī sumukhīnām ||234||

aśnumaḥ saha vayaṁ tvam amande

sādhu sādhvi pariveśaya vṛnde |

ālibhir nahi vinā pratiprattuṁ

śaktir asti mama kiṁ punar uttamam ||235||

maṇḍalena kutukād upaviṣṭāsv

āsu sādaram asāv upadiṣṭā |

paryāveśayad anukrama-pālī

rādhikāṁ prathamato’tha tadālīḥ ||236||

vṛndayā pratijanaṁ rasayitvā

tat-krameṇa pariveśitam attvā |

tā viduḥ priyatamādhara-sīdhu-

sparśataḥ prakṛtito’py atisādhu ||237||

sauhṛdena hṛdayaṁ rasayitvā

tāḥ krameṇa sakalaṁ tad aditvā |

sādhu dhauta-vadanaā mukhavāsaṁ

bhejur ātta-ghanasāra-vilāsam ||238||

**pāśaka-krīḍā—**

tatra kācid atha bimba-phalauṣṭhī-

maṇḍalasya dayitasya ca goṣṭhī |

akṣa-khelana-vihāra-vidagdhā

cāru-manmatha-vikāra-vimugdhāḥ ||239||

gopa-rāja-yuvarāja-samājaḥ

so’bhirāma-ramaṇī-maṇi-rājaḥ |

kuñja-sīmani maṇīndra-śilāyāṁ

śobhate sma taru-mūla-gatāyām ||240||

vṛndayā nijagade harir āsāṁ

iṅgitaṁ samam avetya subhāsā |

darśayasva nija-kauśalam akṣa-

krīḍane sanipuṇaṁ nalinākṣa ||241||

paśya śāriphalakaṁ kṛta-śilpaṁ

paṭṭa-kāñcana-guṇair avikalpam |

śārayo marakatais tapanīyair

nirmitāḥ suvalitāḥ kamanīyaiḥ ||242||

danti-danta-kṛta-śilpa-sughaṭṭe

svaṅkite subhaga-pāśaka-paṭṭe |

kiṁ na khela śataraṅgam utāho

śārim eva parighāyata-bāho ||243||

tan niśamya ramaṇo lasad-dhasaḥ

śārikhelanam urīcakāra saḥ |

vyājahāra ca tad-udyamavatyaḥ

santu rantum upayāntu sudatyaḥ ||244||

sarva-saṁvidhi-vidhāna mamandā

vyātatāna kutukād atha vṛndā |

pākṣikīṁ samanayat sad-abhikhyām

ākṣikī ca samabhūd atha mukhā ||245||

kṛṣṇa āha paṇa-nirṇaya-pūrvaṁ

khelanaṁ bhavati tāvad apūrvam |

kaustubho mama paṇas tava hāraḥ

kalpatāṁ prathama eva udāraḥ ||246||

stād dvitīya itaraḥ paṇa ete

māmakī muralikā lalitā te |

ādadāni jitakāśini jitvā

nirjitaḥ paridadāni hasitvā ||247||

sāha nāham asamañjasaṁ vṛṇe

vaṁśikā-lalitayoḥ kṛte paṇe |

kāṣṭhikā-maṇi-śalākayoḥ kathaṁ

sāmyam atra kuru no manoratham ||248||

kas tṛtīya-paṇatāṁ gamiṣyatī-

tyāha tatra katamā kalāvatī |

tām uvāca parihasya rādhikā

tvaṁ mamāsya vara-hāra-yaṣṭhikā ||249||

āha kācid atha vacmi caturthaṁ

sat-paṇaṁ yam upalabhya kṛtārtham |

svaṁ vapuḥ saphalam eva bhavantau

maṅkṣyataḥ sukha-nidhiṁ praviśantau ||250||

kṛṣṇa āha vada sāpi jagāda

śrūyatāṁ sumukhi me priyavādaḥ |

cumbanāni tava vicyuta-dambhāḥ

preyaso’sya śataśaḥ parirambhāḥ ||251||

tāṁ jagāda kupiteva tadā sā

bhrūkuṭī-kuṭilayālika-bhāsā |

khela nistrapam anena paṇena

tvaṁ kalāvati samaṁ ramaṇena ||252||

bhadram uktam anayā paṇa-kārye

kupya mā kuru vicāraṇam ārye |

kalpitas tava paṇo’tilaghīyān

vallabhasya tu paṇo’tigarīyān ||253||

tvaṁ jitātilaghu dāsyasi jitvā

lapsyase pracuram eva hasitvā |

jñāyatām ubhayathaiva bhavatyā

lābha eva paramaḥ śubhavatyāḥ ||254||

āsyatāṁ sumukhi khela salīlaṁ

darśayasva nija-khelana-śīlam |

ity amūṁ kara-talena gṛhītvā

kācid abhyanunināya hasitvā ||255||

sātha śāri-phalake yathā-sthalaṁ

kautkād abhaya-sāri-maṇḍalam |

aṅgulīyaka-maṇīndra-rañjitaṁ

nyāsa hāsa-sudhayā pariplutam ||256||

sopagṛhya vara-pāśaka-pāṭyā

dvandvam indu-vadanā paripāṭyā |

pātaya prathamam ity anudātta-

prauḍhi vallabha-kare samadhatta ||257||

pāśakotkiraṇa-jāta-vilāsaḥ

kṛṣṇa-bāhu-vlayaḥ sa cakāśa |

taṁ nirīkṣya sudatīṁ hṛdi mugdhām

āha kācana sakhī suvidagdhā ||258||

khela khela subhage jayaśālī

māstu hāra-haraṇe vanamālī |

kaustubhaṁ jaya surañjaya cālī-

maṇḍalaṁ vijaya-kauśala-pālī ||259||

yo’patat prathama-pāśaka-dāyaḥ

preyasaḥ sa vijaya-vyavasāyaḥ |

sā tam anyathāyituṁ samudasya

prāpayat kara-talaṁ punar asya ||260||

bhūya eva ramaṇo nyapīpatat

pāśakaṁ tad-anurūpam eva tat |

śāri-sañcaraṇam apy acīkarat

darpam ambuja-dṛśo’py asīsarat ||261||

hṛdyayākṣa-hṛdayajña-vidyayā

dīvyator nija-nijaika-vedyayā |

no jayo na ca parājayas tayor

āsa khelana-kalāvi-hastayoḥ ||262||

buddhi-pūrvam atha sā parājayaṁ

svīcakāra sa ca labdhavān jayam |

hāram āharati jīviteśvare

sā svayaṁ vyatarad agrataḥ kare ||263||

sākṣam ākṣipad udañcita-kakṣaṁ

prāṇanātha-vijaye kṛta-lakṣam |

tan nirīkṣya hṛdaye nalinākṣaḥ

klidyati sma vigalaj jaya-pakṣaḥ ||264||

sā dvitīya-paṇa-bhāva-śaṁsikāṁ

taṁ vijitya vicakarṣa vaṁśikām |

yacchati sma lalitā-karāmbuje

sā ca tāṁ nijatayaiva sasvaje ||265||

so’pi vāram aparaṁ jaya-śālī

khelanaṁ vyaracayad vanamālī |

yā tṛtīya-paṇatām agamat tāṁ

sañjigāya guṇa-gauravam attām ||266||

tāṁ hṛtāṁ samavalokya samastāḥ

sasvanaṁ jahasu rūḍham udastāḥ |

sāha mā hasata pāśaka-devyāś

cāturīm anubhaviṣyatha bhavyāḥ ||267||

tāḥ samūcur anayocitam uktaṁ

khelane tava mano’nabhiyuktam |

eṣa pāśaka-vilāsa-supūrvā

vyutkrameṇa sakhi jeṣyati sarvāḥ ||268||

vṛndayā nijagade vijitāyāṁ

tvad-vidhena muralī-dayitāyām |

nānuśocati sakhi smita-śālī

rājate bhṛśam asau vanamālī ||269||

tvādṛśaḥ prakaṭayantu na tāpaṁ

svāli-lambhanam atīva durāpam |

nyāyato jitam upetya gabhīrāḥ

śevadhiṁ vidhurayanti na dhīrāḥ ||270||

vaṁśikātisulabhyeyam aṭavyāṁ

nedṛśī guṇavatī tu pṛthivyām |

ity udīrayatha ced vijihīmām

āgrahaḥ katham avastuni bhūmā ||271||

kṛṣṇa-pakṣa-patitā tvam amande

jñāyase satatam eva hi vṛnde |

tena paśyasi na bhadram abhadraṁ

vāsare’pi phihitekṣaṇa-mudram ||272||

helayānavahitaiva sakhī me

hanta khelitavatī pariṇāme |

tena hāritavatī vara-hāraṁ

preyasīm api sakhīm anuvāram ||273||

ity uvāca lalitā yadi vijñā

sāpi pāśaka-kalā-hṛdayajñā |

akṣa-yugmakam udasya karāgre-

ṇābhyudāsa dayitā dayitāgre ||274|| (viśeṣakam)

tatra tat pravavṛte’kṣa-khelanaṁ

preyasor virahitāvahelanam |

yatra ko’pi sabhiko manobhavas

tatra ko rasa-kalā-parābhavaḥ ||275||

yac caturtha-paṇatām upanītaṁ

cumbana-pramukham atyavigītam |

tad vijetum api lambhita-lajjā

sā tathāpi vijayāya susajjā ||276||

yaṁ yam icchati hṛdā kutukāya

preyasī samapatat sa sa dāyaḥ |

evam eva ramaṇo’pi sa-khelas

tena tatra sa rarāja sa-helaḥ ||277||

sā bhujā-valayam unnamayantī

pāśakotkiraṇam āracayantī |

ātmano’bhimata-dāyam analpa-

prauḍhito daśa daśeti jajalpa ||278||

mā bravīr daśa daśety alam ugre

kṛṣṇam ākalaya bhoginam agre |

pūrvam eva sakhi yena sudaṣṭaṁ

tvan-manas tvad-adharaś ca sukaṣṭam ||279|| (yugmakam)

yad viṣasya vibhavaḥ parisarpī

sāli-cilli-latikā-vara-sarpī |

hanta pūrvam anayā dalitāṅgaḥ

kiṁ kariṣyati sa kṛṣṇa-bhujaṅgaḥ ||280||

ity udāra-lalitā-vacanānte

tat-pratiprasava-bhāṣiṇi kānte |

ālayo vijahasuḥ sad-abhikhyā

jihrāya nata-mukhy atha mukhyā ||281|| (yugmakam)

yac-caturtha-paṇatām upanītaṁ

cumbana-pramukham atyavagītam |

tan na jetum ubhayor abhiyogas

tulya eva khalu tat-phala-bhogaḥ ||282||

sā tathāpy asati hrī-parirambhe

khelituṁ pratibhayā vijajṛmbhe |

pātayanty abhimatān atha dāyān

jetum eva vidadhe vyavasāyān ||283||

devanair akṛta-sandhita-sandhaṁ

tasya pāśaka-gati-pratibandham |

tat paraṁ vidhumukhī paṇa-siddhiṁ

sasvanaṁ pravidadhe dviguṇarddhim ||284||

vyūha-bandham atha bhettum aśaktas

tām atha bhramayituṁ vyatiśaktaḥ |

sa smitena mṛdunā vacasā ca

kṣobhayan madhura-mandam uvāca ||285||

tāvakasya kim u māmakasya vā

vṛddhi-karmaṇi paṇasya sotsavā |

tvaṁ babhūvitha vicārya cetasā

brūhi sundari vidhūta-sādhvasā ||286||

sā mamarṣa manasobhayathā me

vrīḍa-hetur atulaḥ pariṇāme |

ālayo’pi vihasanti mitho mām

apy ayaṁ hasitavān guṇa-bhūmā ||287||

ity acintita-samāgata-cintā

sāvahittham atha mādhava kāntā |

tad-vaco’śrutam ivābhinayantī

khelituṁ pravavṛte vihasantī ||288||

nikvaṇat-kanaka-kaṅkaṇa-bhājā

pāṇinā vikasad-āsya-sarojā |

akṣam ākṣipad anākalayantī

sā vidur vidur iti pravadantī ||289||

sakhya ūcur ayi te manorathaṁ

cumbanādi-paṇa-vṛddhi-sat-patham |

ke vidur hani vayaṁ tu mā tapa

kiṁ vidur vidur iti tvam ālapa ||290||

sā sakhī-nikara-bhāṣita-bhaṅgīm

ākalayya cala-rajyad-apāṅgī |

vakrayā priya-girāpi ca viddhā-

khelane samabhavad bhrama-baddhā ||291||

ātmanaiva kṛta-pāśa-bandhaṁ

sā svayaṁ viracitān anusandham |

khelana-bhrama-hata-krama-rītyā

nirbibheda niyater iva gatyā ||292||

tad vilokya dayitaḥ sad-udāras

taṁ paṇaṁ triguṇitaṁ sa cakāra |

ālayas tam avadan jahi garvaṁ

jeṣyati priya-sakhī mama sarvam ||293||

sā punaḥ pravavṛte jaya-kāmā

khelituṁ smita-mukhī vara-rāmā |

nāgraho jaya-phale khalu tādṛk

subhruvo vijaya eva hi yādṛk ||294||

sā na taṁ sa ca na tām atha jetuṁ

sambabhūva jagatī-jaya-ketum |

citram etad ati yad vijito’bhūd

eka eva sabhikaḥ sa manobhūḥ ||295||

dvau kalā-rasa-kalāpa-vidagdhau

dvau puru-praṇaya-kauśala-mugdhau |

dvau sumaṅgala-guṇāvali-naddhau

dvau paraspara-manoratha-siddhau ||296||

bādhako vyajani kāla-vilambaḥ

khelane’sti natarām avalambaḥ |

ity ubhāv asati paryavasāne

khelanaṁ jahatur avyavadhāne ||297||

vaṁśikām atha dadau hariṇākṣī

so’pi hāram akhilāśaya-sākṣī |

vīkṣya kālam atha tāḥ saha-vṛndāḥ

svālayaṁ yayur ayoga-sumandāḥ ||298||

iti śrī-kṛṣṇāhnika-kaumudyāṁ caturthaḥ prakāśaḥ |

madhyāhna-līlā samāptā

|| 4 ||

--o)0(o--

(5)

### pañcama-prakāśaḥ

**aparāhna-līlā—**

paricitam atho kumāra-bhṛtyaiḥ

kuśalatayā pratikṛtya-kḷpta-nṛtyaiḥ |

tam uncaracayā nirīkṣya kāmaṁ

pramumudire mudirodarābhirāmam ||1||

praṇaya-rasa-viśeṣa-kḷpta-pūrtir

dyuti-jita-kāma-ghaṭābhirāma-mūrtiḥ |

saha sakhi-nivahair mayūkha-puñja-

pluta-vapur eva sukhaiḥ samaṁ sasañja ||2||

prahara-yugam ito’py asau rasālaḥ

kṣaṇa iva yadyapi jāta eva kālaḥ |

tad api yugavad eṣa āsa teṣāṁ

iyam iyam eva hi sauhṛdasya bhūṣā ||3||

atha jagadur ime krameṇa kṛṣṇaḥ

parita upetya niratyayāḥ satṛṣṇam |

samayam agamayaḥ kva tāvad etaṁ

kim iti vihāram ihājahāḥ sametam ||4||

mṛdu-hasita-sudhā-sudhauta-bimbā-

dhara-madhu-gandha-mahāndha-bhṛṅga-cumbāḥ |

atha madhu-mathano’py uvāca vācaḥ

sarasakalaṁ kalayann amūn avācaḥ ||5||

aham iha mihirātmajā-pravāhaṁ

parigatavān nidāgha-dāha-dāham |

paricaraṇa-vicāra-cāturīkaiḥ

saha śiśu-dāsa-gaṇair lasat-pratīkaiḥ ||6||

nahi payasi samūhato’valambaḥ

kṛta iha yena bhaven mahān vilambaḥ |

iti na hi bhavatām abhūt prasāras

tata iha dhenu-gaṇaś ca supracāraḥ ||7||

samajani samayo vrajāya gantuṁ

viramata samprati kānane’bhirantum |

ramayata surabhī-gaṇāvahāraṁ

dhvanayata veṇu-viṣāṇam atyudāram ||8||

atha katicana rauhiṇeya-mukhyāḥ

sahaja-paraspara-nirvyalīka-sakhyāḥ |

dhvanita-dalaa-viṣāṇa-veṇu-nādā

vraja-gamanāya babhūvur apramādāḥ ||9||

ayi śavali piśaṅgi kāli nīle

hariṇi vilohini dhūmale suśīle |

ita ita ita yāma dhāma dūrād

viramata kānana-cāra-kāma-cārāt ||10||

iti kala-mṛdunā raveṇa veṇor

vidhuta-vadhū-valamāna-māna-reṇoḥ |

upayayur anukḷpta-cāru-hambā-

ravam atha dhenu-gaṇā vanāvalambāḥ ||11||

mada-kala-ravi-kumbha-pīvarodho-

vara-bhara-nirbhara-mantharasya sādhoḥ |

kṣura-khara-khura-khedato’pi bhinnā

surabhi-gaṇasya babhūva bhūḥ prapannā ||12||

sulabhatara tṛṇāṅkuropabhogād

atiśaya-pūrita-cāru-kukṣi-bhāgāḥ |

aśakala-kala-sodhasotikāyāś

calanam akurvata naicikī-nikāyāḥ ||13||

saha sahacara-maṇḍalaiḥ kiśorau

kari-kalabhāv iva cāru-nīla-gaurau |

vana-parisarataḥ prayātavantau

babhatur amū sahajau triloka-kāntau ||14||

ali-tatir aghavairiṇonukūle

kamala-dhiyā nipapāta pāda-mūle |

viraha-vidhuritātmano’tyudārā-

ñjana-malineva vana-śriyo’śru-dhārā ||15||

kala-madhurataraiḥ svaraiḥ śakuntāḥ

priya-viraha-jvara-vega-jāta-cintāḥ |

capala-kara-nibhair garudbhir antar

vyatham arudann iva varṣma tāḍayantaḥ ||16||

animiṣam asakṛd vilokayantyaḥ

punar avalokanam artham arthayantyaḥ |

priya-viraha-rujeva kātarāṅgyaś

cala-nayanā vyavatasthire kuraṅgyaḥ ||17||

priyatamam anugacchatām udārā

bhuvi luluṭhuḥ śikhināṁ kalāpa-bhārāḥ |

nava-viraha-rujeva jāta-mokṣā

bata vipina-śriya eva keśa-pakṣāḥ ||18||

sarasi sarasi sārasādi pāthaś

cara-pataga-prakarair asevi nāthaḥ |

pathi pathi paritaḥ prayāṇa-bhāgbhiḥ

sakaruṇa-bāṣpa-bhareṇa ruddha-vāgbhiḥ ||19||

hari-haladhara-pālitāgra-mūlā

surabhi-tatiś calitā vrajānukūlā |

marakata-rajata-dvivarṇa-dhārāṁ

vyajayata rūpya-mayīṁ tarīm udārām ||20||

druta-gatir ativatsa-vatsalatvāl

laghu-gatir agraga-kṛṣṇa-sādaratvāt |

surabhi-tatir atīva pīvarodhaḥ-

śramam anu citra-gatiḥ śriyaṁ rurodha ||21||

yadyapi timitam eva pūtanāreś

caraṇa-saroruha-santata-pracāre

dharaṇi-talam ato gavāṁ khurāgraiḥ

kṣatam api reṇubhir ukṣitaṁ samagraiḥ ||22||

tad api tad-itarāṅga-saṅgamārthaṁ

svayam iva reṇu-mayaṁ vapuḥ kṛtārtham |

kṣitir adhṛta puru-spṛhā vipaścit

kva nu sukha-sampadi tṛptim eti kaścit ||23||

upacitam atimanda-vāta-dhūtair

alaka-kulaṁ kamalekṣaṇasya pūtaiḥ |

ali-tatim iva kausumaiḥ parāgair

vyajayata go-khura-reṇubhiḥ surāgaiḥ ||24||

sita-sicaya-sucāru-mauli-bandhaḥ

surabhi-rajaḥ-kaṇa-jāla-suprabandhaḥ |

bahir-upasarad-antarastha-keśa-

dyutir udabhād dala-cumbitaika-deśaḥ ||25||

urasi ca śuśubhe’sya vaijayantī

surabhi-rajaḥ-kaṇa-sañcayair jayantī |

kusuma-suṣamayeva saṁharsantī

nijam iva cāru-parāgam utkirantī ||26||

api surabhi-rajaḥ-kaṇābhibhūtaḥ

puru śuśubhe’sya sa kaustubho’tipūtaḥ |

taruṇa-kiraṇa-kandalīṁ svakīyāṁ

punar api nirmalayann ivādvitīyām ||27||

anudinam iha godhanāvanāya

prayatam upāsitum āgatā vanāya |

druhiṇa-tuhina-śailajādhavādyā

harim upayanti surāḥ purair avedyāḥ ||28||

tad-avakalana-modanāvalambaḥ

pathi samavartata tasya yo vilambaḥ |

sa yugam iva babhūva gopikānāṁ

samaya-samākalanotsavotsukānāṁ ||29||

pathi nipatati yatra tasya dṛṣṭiḥ

praṇaya-lasat-karuṇāmayīva vṛṣṭiḥ |

diśi diśi sahasaiva tatra phullī-

bhavati manoratha-kalpa-valli-pallī ||30||

iti laghu laghu sañcalan padavyām

aruṇa-saroruha-śobhayaiva devyā |

mahita-pada-yugo nakhendu-bhānu-

snapita-raso guṇa-ratna-ratna-sānuḥ ||31||

mṛdutara-muralī-raveṇa sarvaṁ

sthira-caram unmādayan prabhūta-garvam |

vraja-nikaṭam iyāya gopa-ḍimbhaiḥ

saha baladeva-purogamair vidambhaiḥ ||32|| (yugmakam)

prathamam upasasarpa dhenu-reṇuḥ

kala-ninadas tv atha śuśruve’sya veṇuḥ |

tad anu samupalabhya cāru-hambā-

ravam anu vīthi lalambire’khilāmbāḥ ||33||

anupatham anurāgi-ghoṣa-yoṣāḥ

priya-mukha-candram abhīkṣya labdha-toṣāḥ |

vidadhur iva cirād upoṣitābhyāṁ

rasa-maya-pāraṇam akṣi-paṅkajābhyāṁ ||34||

pratijanam avalokayāñcakāra

praṇaya-vaśaḥ sa tathā guṇair udāraḥ |

niśi mama gṛham eṣa eṣyatīti

sphurati yathā prativallavi pratītiḥ ||35||

atha maṇi-valabhātala-sthitānāṁ

śucirasa-sūtsuka-cetasāṁ vadhūnāṁ |

nayana-madhukarāvalī lalambe

priya-vadanāmburuhe śriyo’valambe ||36||

priyatama-mukha-padma-baddha-lakṣmyāḥ

kamala-dṛśāṁ sarasatrapāḥ kaṭākṣāḥ |

kuvalaya-dala-varṣavat pratītāḥ

samam anupetur upary upary upetāḥ ||37||

tad api tad-avaghāta-jāta-śātaḥ

sumadhurimāsya mukhād ya utpapāta |

kam api tam ayam eva veda tāś ca

pravidur asau praviveda manmathaś ca ||38||

mada-madira-dṛśāṁ kaṭākṣa-pātāḥ

sita-viśikhā iva duḥsahāvaghātāḥ |

pratinayana-nipāta-madhya-bhagnā

api vibhiduḥ priyam agra-bhāga-lagnāḥ ||39||

ayam ayam itaretarāvalokaḥ

praṇaya-sudhā-madhurimṇi sātirekaḥ |

itara-jana-dhiyā kṣaṇaṁ vyanaṁśīt

sphurad-anurāga-raso na tu vyaraṁsīt ||40||

iti madana-madena gāhamāne

vrajam aghavairiṇi moda-modamāne |

nija-nija-bhavanād upeyur ārād

atha śiśavaḥ sthavirāś ca te’py udārāḥ ||41||

praṇaya-bhara-nirīkṣaṇena tokān

sarasa-śiro-namanena vṛddha-lokān |

pratijanam anurañjayan prasāda-

smita-sumukho vraja-madhyam āsasāda ||42||

sahacara-jananīṣu vatsalāsu

prati-nija-rathyam upāgatāsu tāsu |

nija-nija-tanayād api prakāma-

praṇayavatīṣu kṛtādara-praṇāmaḥ ||43|| (yugmakam)

samaya-samavalokanāvalambā

tvarita-matiḥ suta-vatsalā tad-ambā |

prathamam iyam atiṣṭhad eva pathyā-

hita-nayanaṁ ciram abhyupātta-rathyā ||44||

atha nija-nija-nirmalālayeṣu

pratiniyatāsu niveśitāsu goṣu |

saha sahacara-pūrvajo’bhirāma-

dyutir upasṛtya sa mātaraṁ nanāma ||45||

sahaja-parama-vatsalatva-lolā

kṣarita-payaḥ-kuca-bhāra-lagna-colā |

mṛdula-bhuja-latā-dvayena bhātā

tanya-yugaṁ pariṣasvaje’tha mātā ||46||

suta-sahacara-sañcayāḥ prayāta

sva-gṛham iti priyayā girā dayātaḥ |

nija-nija-bhavanāni yāpayitvā

sva-bhavanam āgamad ātmajau gṛhītvā ||47||

**sāyāhna-līlā—**

kṣaṇam ajira-tale vilambamānā

vraja-pati-patny-atiyatna-sāvadhānā |

suta-paricaraṇāya bāla-bhṛtyān

samupadideśa nisarga-cāru-kṛtyān [||48||](file:///\\48\\)

aharata katamaḥ prakṛṣṭa-tuṣṭī

rasika-varasya viṣāṇa-veṇu-yaṣṭīḥ |

udahṛta vana-mālikām athānyaḥ

samakṛṣad ābharaṇāni ko’pi dhanyaḥ [||49||](file:///\\49\\)

udaharad avatārya mauli-bandhaṁ

mṛdutara-kañcukam añcita-prabandham |

avayava-valayād atīva-sāraḥ

surabhi-rajāṁsy apasārayāñcakāra [||50||](file:///\\50\\)

vasanam itara āśu lambhayitvā

mukha-pada-padmam adhāvayan muditvā |

kaca-bharam atha kaṅkatī-mukhena

pracuram aśūśudhad udyatā sukhena ||51||

kṛtibhir avayavo’sya cāru-śīlaiḥ

surabhi-surāga-supakva-divya-tailaiḥ |

praṇaya-paṭubhir abhyamardi dāsair

mṛdutaram ānakha-mūrdha manda-hāsaiḥ ||52||

masṛṇa-ghusṛṇa-gandha-sāra-cūrṇair

ghana-ghanasāra-rajo-bhareṇa pūrṇaiḥ |

akṛta tanu-virukṣaṇaṁ ca kaścit

praṇaya-vilāsa-kalā-vaśo vipaścit ||53||

akṛta kaca-viśodhane prakarṣaṁ

surabhitarāmalakī-kaṣāya-gharṣam |

ghanatara-ghanasāra-sāra-gandhair

apaghana-sekam akalpayat kabandhaiḥ ||54||

mṛdu-sita-sicayāñcalāvalibhir

mamṛjū rathāṅgakam aṅga-mārjanībhiḥ |

kaca-bharam api nirjalīcakāra

stimita-paṭena nipīḍya ko’py udāraḥ ||55||

stimita-vasanam āśu hāpayitvā

paṭam aparaṁ mṛdu pītam āpayitvā |

atimṛdulam atīva darśanīyaṁ

vyadhita mahorasi pītam uttarīyam ||56||

akṛta kaca-kalāpam ambu-riktaṁ

punar api kaṅkatikā-mukhoparaktam |

śirasi ca mṛdu-sūkṣma-cāru śubhrāṁ

kaca-bhara-veṣṭanikāṁ cakāra dabhrām ||57||

alikha-dalika-madhyam atyudāraṁ

tilakam anindita-gandha-gandha-sāram |

alipata ghanasāra-sāritāṅkair

vapur aghanair hari-candanasya paṅkaiḥ ||58||

atha maṇi-maya-maṇḍanāni gātre

nyadhita yathā-samayāni cāru-citre |

caraṇa-yugam akalpayat sudhautaṁ

maṇi-maya-kāñcana-paṭṭikopanītam ||59||

laghu lalitam aho viśan sa sadma

priya-sakha-pāṇy-avalambi-pāṇi-padmaḥ |

parihṛta-maṇi-pāduko vinamraḥ

pitaram avandata bhakti-bhāva-kamraḥ ||60||

dṛḍhataram aupgṛhya tena harṣe

prasaraṇam īyuṣi śiṅghitaḥ sa śīrṣe |

abhajata varam āsanaṁ sa tenāpy

upaviśatānumataḥ śanair anenāḥ ||61||

ciram upacaritaḥ sa caivam eva

sva-parijanair virarāja rāma-devaḥ |

pitaram avana-nāma so’py amanda-

praṇaya-vaśād upagūhya cānananda ||62||

**dvitīya-bhojanam—**

vraja-pati-tanaya-dvaya-dvitīyā-

śana-samayocita-pāka-pālanīyā |

agharipu-jananīṁ purogamā tām

ajani paceti jagāda rāma-mātā ||63||

vraja-pati-gṛhiṇīṅgita-praṇunnā

nava-nava-dāsaka-dāsikāḥ prasannāḥ |

vyadhiṣata maṇi-pīṭha-pātra-bhṛṅgā-

rakam ucita-sthala-saṅgi jātaraṅgāḥ ||64||

atha kṛta-caraṇārvinda-śaucaḥ

sa upaviveśa varāsanaṁ sutau ca |

haladhara-jananī kṛtātyudāra-

praṇaya-bharaṁ pariveśayāñcakāra ||65||

prathamam atha dadau dvijārbhakebhyaḥ

pratidivasaṁ saha bhojane kṣamebhyaḥ |

tad anu parivṛḍhāya goduhāṁ sā

tad anu sutāya yathā-kramaṁ natāṁsā ||66||

tad anu baka-nisūdanāya tasmai

tad-anucara-prakarāya cāparasmai |

hitamitamatimṛṣṭām iṣṭa sāyaṁ-

tana-sukha-bhojanam uttamābhyupāyam ||67||

janaka-savidha-bhojane’tha nītau

kṛta-manasau bala-keśavau vinītau |

api ca sahacarā amī nacoccā-

vaca-vacanā abhavann api smayoccāḥ ||68||

vrajapati-gṛhiṇī tu tad dadarśa

svayam atha hṛdy api sā parāmamarśa |

janaka-savidha-bhojane’hyamīṣām

atisarasā na bhavaty aho manīṣā ||69||

iti pariṇatim āpa tasya pitrā

sahacaramāśana-mādhurī vicitrā |

pitur api paritoṣa-poṣa-pūrṇe

manasi mudāṁ nikaraḥ samājughūrṇe ||70||

pṛthag atha paricārakopanītair

maṇi-kanakālukayā bhṛtaiḥ suśītaiḥ |

atisurabhitarair jalaiḥ sarāmaḥ

sahajanakaḥ sasakhaḥ sa cācamāmaḥ ||71||

prathama-vidhṛta-veśa-bhūṣaṇānāṁ

kṛta-parivartanam anyathā-kṛtānām |

samaya-sama-parigrahaṁ vidhāya

prayatatire’ṅghri-saroja-dhāvanāya ||72||

atha sukha-mukhavāsa-vāsitāsyaḥ

sphurad-amṛta-drava-mugdha-manda-hāsyaḥ |

suvihita-pitṛ-mātṛ-vandanāntaḥ

sa bahir abhūd aghamardano’ṅganāntaḥ ||73||

**gośālāyāṁ praveśaḥ—**

amṛta-kara-kadambakāpavāda-

kṣama-madhurānana-maṇḍala-prasādaḥ |

sahacara-kṛta-sad-guṇānuvādaḥ

priya-maṇi-pādukayopagūḍha-pādaḥ ||74||

vidadhad-anucarāṁsa-sīmni vāmaṁ

bhujam apareṇa kareṇa cābhirāmam |

priya-sahacara-datta-nāgavallī-

cchadanam adan praviveśa ghoṣa-pallīḥ ||75|| (yugmakam)

vikasita-kumudekṣaṇā tvarā yā

vigalita-bhāskara-niṣka-śuṣka-kāyā |

tam abhajad atha saubhagād asūkṣmī-

bhavad anurāga-rasā pradoṣa-lakṣmīḥ ||76||

paritaḥ upapatatsu pakṣi-lakṣeṣv

aparimite sva-kulāya-keli-vṛkṣe |

anubhavana-talaṁ jvalatsu dīpeṣv

akiraṇa-dhūsarite diśāṁ samīpe ||77||

diśi vidiśi ruvatsu tarṇakeṣu

pratiruvatīṣu ca vatsalāsu goṣu |

prasarati ca gavāṁ dvitīya-dohe

sati sati gopa-kule nirasta-mohe ||78||

tam upanatam abhīkṣya divya-rūpaiḥ

surabhi-rutaś cala-maṅgala-pradīpaiḥ |

surabhi-gṛha-ruco bhavann ulūlā-

rava-rasanā-calanād ivānukūlāḥ ||79||

atha hari-harid-aṅganābhirāmaṁ

harim avalokitum utsukeva kāmam |

laghutaram udanīnamat sarāgaṁ

hima-kiraṇānanam unmahaḥ-parāgam ||80||

vighaṭayad iva sarvato visārāṁ

timira-paṭīm avaguṇṭhana-prakārām |

mukham iha hari-dig-vilāsavatyā

vidhur udiyāya cirābhilāṣavatyāḥ ||81||

śaśadhara-dhavalāsu tāsu goṣu

sphaṭika-ghaṭā-caṭulāsu kaumudīṣu |

asita-khura-viṣāṇa-kānti-bhedād

udayati godhana-dhīr vidhūta-khedā ||82||

tulita-rajata-śaila-gaṇḍa-śailaḥ

sukham akaroc chayanaṁ svatantra-līlaḥ |

vṛṣa-vṛṣabha-gaṇas tu tatra sāyaṁ

gṛhamunivat sa yatas tato’napāyam ||83||

lalitam akhila-go-gṛhāṅganeṣu

sphaṭika-mahā-pṛthu-daṇḍa-maṇḍiteṣu |

pada-kṛta-maṇi-pādukaḥ sa goṣṭha-

śriyam abhivīkṣya mumoda mud-variṣṭhaḥ ||84||

yugapad akhila-dhenu-doha-bhūtas

tumulataro dhvanir āsa yaḥ prabhūtaḥ |

ghaṭa-jaṭhara-guhā-vihāra-sāndras

tam asukhayat sa cirād amanda-mandraḥ ||85||

atikutuka-vaśena sa-prakarṣāḥ

kvacid api gāḥ sa dudoha duṣpradharṣāḥ |

mṛdutara-kara-pallavaḥ sakhelaṁ

dadhad adhijānu ghaṭī-mudasya celam ||86||

amṛta-sama-karāmbujābhimarśaṁ

drutam anubhūya tad-ānanendu-darśam |

svayam avihita-yatnam eva tās tāḥ

snuta-payaso vibhavuḥ samaṁ samastāṁ ||87||

**śayana-mandire gamanaṁ—**

iti sakutuka-nīta-pūrva-rātro

vidhivad ayaṁ caraṇau praṇamya pitroḥ |

sadaya-saparirambha-sādarābhyāṁ

śayitum abhūd anumoditaś ca tābhyām ||88||

pitṛ-pura-savidhe puraṁ yadīyaṁ

bahu-maṇi-kāñcana-mañju-rañjanīyam |

upavanam abhitaś ca yatra divyaṁ

śayana-gṛhādi ca yatra navya-bhavyam ||89||

nava-nava-taru-vīrdhāvalīkaṁ

kusumita-kuñja-kuṭīra-nirvyalīkam |

maṇi-taṭa-sarasī-vihāri-haṁsaṁ

yad upavanaṁ kala-kokilāvataṁsam ||90||

kusuma-dala-kūlāvataṁsa-muktā-

maya-valayā divi bhūsaṇoparaktāḥ |

malayaja-ghanasāra-paṅka-digdhāḥ

sita-sicayāḥ kari-danta-patra-mugdhāḥ ||91||

smita-bhavad-aśanāṁśu-puṣṭa-doṣā-

kara-kiraṇāḥ priya-saṅga-bhāvitoṣāḥ |

rajaniṣu ghana-candrikābhirāmāsv

abhisaraṇaṁ racayanti yatra rāmāḥ ||92||

śayana-samaya-sevanāvalambair

nava-nava-sevaka-sevikā-kadambaiḥ |

niravadhi parimṛṣṭa-sikta-kṛṣṇā-

guru-guru-dhūpa-sudhūpitāpy anuṣṇā ||93||

surabhi-kusuma-mālikā-kṛtābhir

nava-nava-maṇḍanikābhir uttamābhiḥ |

maṇi-kalasa-śikhālasat-patākā-

valibhir api priya-kānti-kandalīkā ||94||

virajasa-gajadanta-śilpa-bhājā-

maṇi-gaṇa-kāñcana-khaṭṭayātta-pūjā |

upacita-vapuṣeva dugdha-phenair

mṛdu-kaśipūttama-sundaropadhānaiḥ ||95||

śaśadhara-maṇi-daṇḍa-rug-gavākṣā-

gata-śaśi-raśmi-sitābhra-dhūli-lakṣā |

prativilasati yatra talpa-śālā

maṇi-maya-pañjara-mañju-kīra-mālā ||96||

śiśayiyur atha tad-vilobhanīyaṁ

vara-pura-ratna-mayatva-śobhanīyam |

nyaviśata sukumāra-dāsa-dāsī-

gaṇa-sahito’ghanihā mahā-vilāsī ||97||

iti śrī-kṛṣṇāhnika-kaumudyāṁ pañcamaḥ prakāśaḥ |

aparāhna-līlā samāptā

|| 5 ||

--o)0(o--

(6)

### ṣaṣṭha-prakāśaḥ

**pradoṣa-līlā—**

adhyārūḍhaḥ śayana-bhavanālindam ālambamānaiḥ

pārśva-dvandvaṁ śiśubhir abhito dāsa-dāsī-pradhānaiḥ |

tām ālokya śriyam anupamāṁ sādhu mādhurya-dhuryāṁ

mene yogyāṁ nija-viharaṇe yābhavat tatra puryām ||1||

tatra sthitvā kṣaṇam abhinavair grāhitaṁ dāsa-dāsī-

vṛndaiḥ svāpocitam anupamaṁ veśam anyaṁ vilāsī |

aṅgīkṛtyokṣita-mukha-padāmbhoruhaḥ pādukābhyāṁ

bhrāja-pādo bhavanam aviśat divya-ratnojjvalābhyām ||2||

tasmin līlā-śayana-bhavane ratna-paryaṅka-mūle

divyaṁ ratnāsanam anupamaṁ svīcakārānukūle |

tasminn evollasati samaye dvi-tri-dāsī-sametā

goṣṭheśvaryāgamad abhimukhaṁ tasya vātsalya-pūtā ||3||

sā vātsalya-snuta-kuca-yugā smera-vaktrendu-bimbā

snigdhā dugdhaudanam upanayanty ābabhāṣe tam ambā |

etad bhuktvā svapihi rajanī dīrgha-dīrgheyam asyām

udbhūta-kṣut-paribhavatayā kleśabhāg vatsa na syāḥ ||4||

nāsty eva kṣud yad api bhagavaty amba me leśa-mātrī

yuṣmad-vācā tad api sukhadā jagdhir eṣā bhavitrī |

tvaṁ yāhīty alapati tanaye sā tam āhāmbujākṣaṁ

yāsyāmy eva tvam idam adhunā bhuṅkṣva bho mat-samakṣam ||5||

ity ābhāṣyāsanam anupamaṁ sā yadi svīcakāra

prītyā kṛṣṇas tad atha bubhuje mātṛ-modād udāraḥ |

ācāntaṁ taṁ caraṇa-militaṁ bhukta-tāmbūlam ambā-

premnāliṅgya sva-gṛham agamat tat-priyāyāvilambā ||6||

śrī-paryaṅke mahati mahite kṣubdha-dugdhābdhi-phena-

śreṇī-śrīman-nava-kaśipūn ānalpa-talpottamena |

adhyāsīnaḥ sa mṛdu-valita-sthūla-divyopadhāne

kṛtvā vāmaṁ bhuja-parisaraṁ kāṁ na śobhāṁ vitene ||7||

tasminn indoḥ kiraṇa-paṭalīr jāla-randhrodareṇa

pratyāyāntīḥ śuka-yuvatayo ratna-daṇḍa-bhrameṇa |

ālambante muhur atha patantyo’pi nidrāyamāṇās

tasyāpy uccaiḥ kutuka-kalayā jajñire śrīyamāṇāḥ ||8||

tac cālokya prahasati śiśau dāsa-dāsī-kadambe

dhīro’py uccaiḥ sa vibhur abhavan naiva dhairyāvalambe |

sat-tāmbūlaṁ priya-parijanenāhitaṁ śrī-kareṇa

prādāyādann akṛta śayanaṁ svāpa-līlādareṇa ||9||

kaścit kaścid vyakirad abhitaḥ sviṣṭa-piṣṭāta-dhūlīṁ

ko’py ādhūnod aguru-janitāṁ dhūpa-dhūmasya pālīm |

kaścij jyotsnā dhavalam amalaṁ cāmaraṁ cādudhāva

preṣṭhaḥ saṁvāhanam aracayat pādayor ūḍha-bhāvaḥ ||10||

evaṁ līlā-racita-śayane gopa-rājendra-putre

sthāne sthāne suṣupur abhitas te ca tāś cāticitre |

nidrā-devī krama-dṛḍhatarā teṣu tāsv āvirāsīc

chrī-kṛṣṇe tu krama-śithilatāṁ keli-hetor ayāsīt ||11||

**gopīnām abhisāraḥ—**

rādhādīnāṁ kuvalaya-dṛśāṁ nitya-kṛṣṇa-priyāṇāṁ

gope’nyasmin vitatha-mamatā-mātra-bhartṛ-bhramāṇām |

chāyā-kāyākalana-kalayā bāndhavān mohayitvā

kṛṣṇāsaṅgaṁ niśi ghaṭayate yogamāyā muditvā ||12||

sva-svāvāse gamita-rajanī-pūrva-bhāgāḥ samastāḥ

kṛṣṇa-prema-graha-paribhaveṇātma-bodha-vyudastāḥ |

tatrāpy uccair atula-balavad-yoga-māyoparodhā-

lakṣyāḥ sākṣāt abhisaraṇato’py ābabhūr vīta-bādhāḥ ||13||

muktā-jālair valaya-rasanā-dāma-hārādyanāgaḥ-

kṣaumaṁ jyotsnā-paṭala-dhavalaṁ candanenāṅga-rāgaḥ |

mallī-mālāś cikura-nikare saurabheṇātikāntāḥ

śrītāḍaṅkāḥ śruti-kiśalaya-prāntayoḥ kānta-dāntāḥ ||14||

haṁsa-śyenā prapada-vasana-prānta-bhāgair akuṇṭhair

ācchanna-bhrū-nayana-mahasāṁ kḷpta-dīrghāvaguṇṭhaiḥ |

karpūrāṇāṁ pathi pathi rajo-varṣaṇenaiva nāsāṁ

cakruś chāyā-visadṛśatayā citram etat tad āsām ||15|| (yugmakam)

atyautsukhyāt tvarita-gatayaḥ śroṇi-bhāra-prathimnā

mandaṁ mandaṁ racita-caraṇa-kṣepam āyāsa-bhūmnā |

jyotsnā-jālaṁ rajata-latikā-vāṭiketi pratītyā

hastālambaṁ kvacana vidadhuḥ śrānti-śrāntyai surītyā ||16||

ūru-stambho gamana-virahaṁ vepathur gātra-laulyaṁ

harṣāśraṁ ca kṣiti-paricayābhāvataḥ prātikūlyam |

cakrus tāsāṁ malayaja-rasollāsanaṁ romaharṣā

rejur jyotsnābhisaraṇa-vidhau kevalaṁ hāsa-varṣāḥ ||17||

jyotsnā-jāle nija-nija-tanu-jyotsnayollāsayantyaḥ

kṛtsnā jyotsnāntaram iva nija-prāṇanāthaṁ prayāntyaḥ |

pratyādiṣṭābhisaraṇa-pathāḥ svānuraktyeva dūtyā

naiva jñātā api śaśabhṛti svāṁśu-jāla-pratītyā ||18||

śroṇī-bhāra-prathimani samālambamānaṁ vilambaṁ

rādhā prāṇa-priyatama-sakhīr datta-hastāvalambam |

mandaṁ yāntī priya-gṛha-pathaṁ dīrgha-dīrghaṁ mṛśantī

kheda-sveda-kṣubhita-tanukā hanta jaglau sudantī ||19||

atyākṣīt sā kumuda-rasanāṁ bhāra-buddhyā nitambāt

kaundyaṁ mañjīraka-yugam api vyutsasarjāvilambāt |

yāntī yāntī pathi pathi jahau keli-śuklāravindaṁ

dhammillāgrād api samakiran malllikā-dāma-vṛndam ||20||

**priyatamena milanam—**

tasmin kāle kṣaṇa-śayanataḥ svecchayaivotthitasya

śrīmad-vaṁśī-virutir udabhūt prāṇanāthasya tasya |

sā dūtīva svayam udatanod ādareṇopasarpaṁ

tām ālambya drutam iyam agād ruddha-kandarpa-darpam ||21||

vaṁśī-gītiḥ svayam upasṛtā vartmanā yena dautye

sā tenaiva tvaritam acalat paṇḍitā prema-kṛtye |

utkaṇṭhālyā cala cala calety āgrahāt preryamāṇā

rādhā vaṁśī-ninada-laharī-dūtikākṛṣyamāṇā ||22||

ārāmāṇāṁ śayana-bhavana-prānta-bhājām amandā

yādhiṣṭhātrī prayojai-subhagā devatā saiva vṛndā |

jñātvā rādhā-gamana-samayaṁ preyaso’pi triyāmā-

kelī-kālaṁ samagata tayoḥ keli-sāhāyya-kāmā ||23||

so’pi preyān agamad amaloddāmam ārāma-madhyaṁ

candreṇaiva sva-kara-kṛtayā bhūri śuddhyātimedhyam |

vṛndādy ābhir vividha-vidhi-vatsādhyamāṇārunauṣṭhī-

vṛndaiḥ sārdhaṁ yad adhi madhuno bhāvinī pāna-goṣṭhī ||24||

tasmin kuñja-pravara-savidhe ratna-veyāṁ prakṛṣṭa-

jyotsnā-snāna-stimita-vapuṣi svāntare sūpaviṣṭaḥ |

āgacchantīṁ pura-parisare preyasīṁ sāli-vṛndāṁ

pratyudgamyābhypagamayituṁ prerayāmāsa vṛndām ||25||

nirgacchantyā drutam atha tayāloki pūr-dvāra eva

jyotsnā-mūrtir vibudha-latikā-vāṭikā jaṅgameva |

tāṁ prāpayyopavana-latikāṁ rādhikāṁ sa-praharṣaṁ

cakre’nyonya-dyuti-vitaraṇe’nyonyam eva prakarṣam ||26||

ceto-madhyād bahir iva gataṁ vīkṣya sā vīta-bādhā

kṛṣṇaṁ bālāgraham atha punar labdha-bodheva rādhā |

kvāhaṁ kasmāt katham aham aho kena vātropanītā

panthāḥ ko vā mama samajanītyāmamarśa pratītāḥ ||27||

kṛṣṇānanda-graha-paribhavācchanna-hṛd-vṛttikānāṁ

kṛṣṇāloke prayojaim agamac chreṇi veṇīkṣaṇānām |

mantrāviṣṭo nijam iva viṣaṁ svakṣato’hiḥ kṛtāsyaḥ

pratyādatte bhavati ca yathā tena daṣṭo’pi rasyaḥ ||28||

sā taṁ dṛṣṭvā tad-upavipinaṁ tāṁ niśāṁ candrikābhiḥ

kāntāṁ tāṁ tām api gṛha-tatiṁ cāru-kḷptāṁ latābhiḥ |

yair ānīto guru-gṛha-guhāṁ hāpayitvā sva-dehas

tān astauṣīn manasi muditā vismṛtāśeṣa-dāhaḥ ||29||

adhva-śrāntāḥ sumṛdula-tanūr mādhavī-maṇḍapānāṁ

dvāri dvāri pratijanam amūḥ sthāpayitvā samānām |

vṛndā pratyādiśad anulataṁ pallavair vījanārthaṁ

tāḥ kurvatyas tad atha muditā menire svaṁ kṛtārtham ||30||

yāvac chrāntiṁ vyapanayati sā śreṇir eṇīkṣaṇānāṁ

tāvat kṛṣṇo na khalu gatavān eva pāraṁ kṣaṇānām |

pratyāsanno lalita-muralī-pāṇir ānanda-sindhuḥ

svīyaṁ vāso vyajanam akarot tās trapām ababandhuḥ ||31||

**naiśa-līlā, vana-vihāraḥ—**

hasta-grāhaṁ sa rasika-maṇir darśayāmāsa rādhāṁ

svīyaṁ sādhvīm upavana-rucaṁ sarvato vīta-bādhām |

mūle mūle nava-viṭapināṁ ratna-vedyānukūle

sthāyaṁ sthāyaṁ sva-kara-kalita-svāntara-śrī-dukūle ||32||

bhrāmaṁ bhrāmaṁ bhramara-mukharodyāna-śobhā-viśeṣaṁ

bhūyo bhūyo mṛdu mṛdu pada-kṣepam ālokya-śeṣam |

danta-jyotsnā-lahari-mahasau candrikāṁ sāndrayitvā

mandaṁ mandaṁ hariṇa-nayanāṁ tāṁ babhāṣe hasitvā ||33||

paśyaitās tvad-viharaṇa-kalā-lokanānanda-bhaṅgīḥ

puñjī-bhūtāḥ pratitarulataṁ vīta-nidrāḥ kuraṅgīḥ |

vistārāṇām api khaga-kulaṁ cāntarālentarāle

yuṣmat-krīḍā-kalana-kutukān naiva nidrāti kāle ||34||

patraiḥ puṣpais tava nava-navāsv aṅga-sevāsv amoghaḥ

paśyātmīyaḥ parijana iva snigdha-kāntir lataughaḥ |

paśyaite te nija-bhavanato’py ūḍha-saubhāgya-puñjā

guñjan-matta-bhramara-ghaṭayā sevyamānā nikuñjāḥ ||35||

vistārāṇāṁ samavalayitākāra-bhājāṁ vicitraṁ

madhye madhye lava-lava-lasac-candrikā-netra-nitram |

paśya cchāyāvalayam anaghaṁ tvat-kṛte’raṇya-kānti-

śreṇī-śuddhyai tita-um iva yan mārutāś cālayanti ||36||

vācaṁ vācaṁ madhura-mṛdulāṁ vācam etāṁ mṛgākṣīm

ānandānāṁ nidhir atitarāṁ gūḍha-sat-prema-sākṣī |

bhrāmaṁ bhrāmaṁ punar upayayau mādhavīm aṇḍapāntaṁ

pāna-krīḍotsava-pariṣadaḥ kautukaṁ yatra kāntam ||37||

**madhu-pāna-līla—**

tasminn nānā-madhuri-madhurā-dhurya-vaidūrya-vedyāṁ

kṛtvā cīnāmbara-viracanāṁ candrikā-vṛnda-hṛdyām |

tasyāṁ nyasya sphaṭika-caṣaka-stomam astoka-mūlyaṁ

kartuṁ vṛndārabhata rabhasāt pāna-līlānukūlyam ||38||

tatrāninye sphaṭika-ghāṭitaṁ medhya-mādhvīka-kumbhaṁ

gandhenāndhīkṛta-madhukaraṁ sopadaṁśopalambham |

kāma-krīḍā-nidhi-ghaṭam ivāpīna-cīnena gūḍhaṁ

grīvā-deśe surabhi-kusumoddāma-dāmopagūḍham ||39||

tatrāgatya pramudita-vadhū-maṇḍalī-madhyavartī

dṛṣṭvā vṛndākṛta-viracanāḥ kalpita-racanāḥ kalpita-svānta-pūrtīḥ |

śrī-rādhāyāḥ kara-sarasijaṁ pāṇinādhṛtya dhṛtyā

madhye’vātsīt saha maṇi-śilā-mūrdhni tatraika-matyā ||40||

paryante copaviśati vadhū-maṇḍale tasya vācā

paṅktībhūya prasṛmaratareṇāṅga-bhāsā samīcā |

mūrti-bhūtā iva valayitāś candrikāś candrikānāṁ

madhye medhyā atha vilalasur mūrtayaḥ sundarīṇām ||41||

udyad-vidyul-latika iva sa snigdha-dhārādharendraś

candra-jyotsnāvalaya-valito’bhrājatānanda-sāndraḥ |

rādhā-saṅgī priya-sahacarī-maṇḍalāntaḥ-prasaṅgī

pāna-krīḍotsava-nava-navotsāha-nirvāha-raṅgī ||42||

vrīḍautsukya-smṛti-mati-dhṛti-kṣānti-harṣābhyasūyā

śaṅkā-trāsa-śrama-mada-mukhāḥ prābhavan nānumeyāḥ |

ekaikasyāḥ parijana-dhurāṁ dhārayanto’svabhāvā

labdhvā labdhvā samayam ucitaṁ sevituṁ sarva-bhāvāḥ ||43||

pānāsthānīm anu sahacarīṣūpaviṣṭāsu tāsu

śrīmac caikāsanam anusatoḥ preyasor agragāsu |

nānā-puṣpaiḥ svayam anupamair gumphitā bhṛṅga-lolā

vṛndā nandād anujanam anugrīvam ādhatta mālāḥ ||44||

lolāḥ kālāguru-janijuṣo dhūpa-dhūmasya dhārāḥ

sārādārādaracayad anukṣuṇṇa-karpūra-purāḥ |

tan-nirdiṣṭāḥ kusumam akiran kṣmāruhaḥ pāvanasya

prārambhe’smin sphurati madhunaḥ pāna-līlotsavasya ||45||

mallī-puṣpeṣv anusṛṇi-mukhaiś cañcalaiś cañcarīkaiḥ

śaṅkhābhaṁ bhaṁ bhaṁ bham iti ninadā dadhmire nirvyalīkaiḥ |

lāsyaṁ tene pavana-guruṇā śaiśavaṁ śikṣitābhiḥ

sthāne sthāne kusuma-latikā-maṇḍalī-nartakībhiḥ ||46||

mādhvīkena sphaṭika-caṣaka-śreṇim āpūrayantyā

jyotsnā-jāle milita-vapuṣaṁ tām athālakṣayantyāḥ |

vṛndā-devyāḥ kim iha caṣakān kiṁ nu śūnyān piparmīty

āsīt tasyāḥ kṣaṇam iva tadā citta-vṛttau mahormī ||47||

divye navye sphaṭika-puṭike medhya-mādhvīka-pūrṇe

cāru nyasyotpalam uparitaḥ prasphurad-bhṛṅga-ghūrṇe |

vāmena śaktara-jala-ruhā dhunvatī bhṛṅgam anye-

nāgre rādhā-vrajapa-sutayor agrataḥ sopaninye ||48||

dīvyat-tejaḥ-paridhi pariveveṣṭi yāvat sakhīnāṁ

pratyekaṁ sā madhu sumadhuraṁ pāna-līlonmukhīnām |

tāvat tāv apy ubhaya-madhuno’nyonyam utsārayantau

bhṛṅgān āstām upari-patitāṁs tāṁ pratīkṣāvahantau ||49||

niṣpaṇṇe’smin madhu-vibhajane bhājanais tair amande

śrī-kṛṣṇaḥ svaṁ sa-madhu-caṣakaṁ rādhikāsyāravinde |

pītvā dehi tvam iti nigadan sūpa-ninye’praveśāt

sāpy āghrāya nata-mukha-mudāt kāma-tantropadeśāt ||50||

tan mādhvīkaṁ kamala-vadanā-vaktra-gandhopalambhād

ātmāmodād api sumadhuraṁ vallabho vipralambhāt |

pītvā pītvānubhavati cireṇānubhūyānubhūya

smitvā smitvā pibati mahatā kautukenaiva bhūyaḥ ||51||

sā sa-vrīḍa-smitam avanatādhīta-sat-prema-tantrā

kāntocchiṣṭaṁ madhu sumadhuraṁ pātukāmā svatantrā |

naicchat pātuṁ sva-madhu yadi sā tad viditvāghahantā

smitvā prādād atha piba pibety ādareṇānumantā ||52||

tat pītvā sa svam atha madhunaḥ pātram ādāya pāṇi-

śrī-parṇenāpibad atha samākṛṣya tad-veṇu-pāṇiḥ |

smitvā smitvā kalayati sakhī-maṇḍale tatra pipye

naitac citraṁ bhavati suhṛdāṁ sauhṛdasyābhirūpye ||53||

bhūyo vṛndā caṣakam aparaṁ sīdhunā pūrayitvā

śrī-dampatyor nyadhita purataḥ svaṁ mano modayitvā |

āpīyānyad atha dadatus tau sakhībhyo’lpam alpaṁ

tās tat pītvā svam api ca papuḥ sīdhu pīyūṣa-kalpam ||54||

evaṁ vṛtte kuvalaya-dṛśāṁ preyasaś cādi-pāne

kācit kācid vikṛtir udagād antare snihyamāne |

sā maryādā-vighaṭana-paṭur nāsahantānumeyā

śoṇībhāvaṁ vrajati nayane dṛśyamānābhyupāyā ||55||

kācit tatra prathama-caṣakeṇaiva nirvyūḍha-kāmā

naicchat pātuṁ punar avirataṁ prārthyamānāpi vāmā |

draṣṭuṁ tāṣām mada-vilasitaṁ vallabhasyāpi vijñā

lobhāc chobhātiśaya-viṣayā-sandidṛkṣā-manojñā ||56||

asthāne hrīr uditam apadaṁ hetu-hīno vivādas

trāso niṣkāraṇa upagato nirnidāno viṣādaḥ |

vyāhāro’py anvaya-virahito dṛṣṭir uddeśa-śūnyā

tāsām āsīd visaraka-vidhau rītir eṣaiva dhanyā ||57||

vācāṁ varṇa-skhalana-balena cetasām asthiratvaṁ

mandākṣāṇāṁ samaya-saraṇaṁ varṣmaṇāṁ kampavattvam |

buddhīnāṁ ca bhramaṇam asakṛd dhāsa-roṣa-pratoṣa-

jāḍyaṁ maunaṁ visaraka-vidhau rejire’mī viśeṣāḥ ||58||

jyotsnālīnaṁ sphaṭika-caṣakaṁ kāy anālokayantī

kiṁ me dattaṁ na madhu purato vṛndayety āmanantī |

jāta-krodha-smaya-vihasitā sthairya-nirveda-śaṅkaṁ

tasthau kācin na pibati madhu prollasan-māna-paṅkam ||59||

ālyaḥ peyaṁ madhu katham idaṁ candramāḥ sampraviṣṭaḥ

kaṇṭhe lagno’py ahaha bhavitā caryate cet sa duṣṭaḥ |

kiñ codañcan mala-parimalāṁ prastutāt tat-kalaṅkā-

saṅgād asmin mama sumahatī jāyate doṣa-śaṅkā ||60||

mādhvīkānāṁ upari parito vibhramad-bhṛṅga-mālā-

cchāyāṁ kalkāvalim iva ghanāṁ vīkṣya kāścid vilāsāḥ |

aṅguly-agrair lalita-lulitair loḍayitvā paṭānte

pūtaṁ kṛtvā punar atha papuḥ pāna-mode nitānte ||61||

hā kaṣṭaṁ dyauḥ papapatati ghūghūrṇate bhūmimīmiḥ

sakhyo mām ādhadharata bho hanta pappāpatāmi |

itthaṁ pānātiśaya-vaśataḥ kācid āliṅgya kāñcit

sthitvā mandaṁ nyagadad agadā jīvitāsmīti kiñcit ||62||

vicchede prāg abhavad ubhayor yat tu tādātmyam ekaṁ

tat saṁskāre madhu-mada-vidhāv utthite sātirekam |

kṛṣṇo rādhāyita iva bhavan hanta kṛṣṇāyitāsau

syātāṁ nāmnor vinimaya-mayāmantraṇe manda-hāsau ||63||

rādhe kṛṣṇa tvam ayi mama kiṁ kiṅkarī naiva naiva

prāṇās tvaṁ me na bhavati vapus tvāṁ vinā sthātum eva |

itthaṁ prāk saṁskṛtim atirater vaiparītye sva-nāma-

vyatyāsenobhaya-rasa-kathā mañjulatvaṁ jagāma ||64||

karṇe karṇe vacana-racanaiḥ komalair artha-śūnyair

gātre gātre skhalana-luṭhanair gāḍha-hāsena dhanyaiḥ |

gaṇḍe gaṇḍe sarasa-madhuraiś cumbanaiś cābhirāmāḥ

śrī-dampatyor na khalu samayās te bhavan yāta-yāmāḥ ||65||

**kaustubhānveṣaṇaṁ tat-prāptiś ca—**

pṛṣṭhālambiny anayana-pathe kaustubhe sā dayātaḥ

kṛṣṇaṁ rādhā cakitam avadat kaustubhas te kva yātaḥ |

tāṁ sa prāha tvam imam aharaḥ sāha nāhaṁ viśākhā

soce nāhaṁ sumukhi lalitā sāha nāhaṁ sulekhā ||66||

ity anyonyaṁ madhu-mada-mudā kurvatīnāṁ vivādaṁ

madhye kṛṣṇaṁ nyagadad aparā prollasat sādhu-vādam |

pratyakṣaṁ te tam aharad iyaṁ dhūrta dhūrtā vilolā

svātantryeṇorasi vilasituṁ vaijayanty eva mālā ||67||

āṁ jānīmas tvam ahara imaṁ kaustubhaṁ hanta māle

daṇḍyāsi tvaṁ tam upahara me cauri vegād arāle |

ity ākṣipta-srag-upahatitaḥ pṛṣṭhato’sau lalambe

kaṇṭhe dṛṣṭvā tam atha jahasus tāṁ sametyāvilambe ||68||

gambhīre’smin madhumada-dhurā mādhurīṇāṁ pravāhe

tīvraṁ sroto yadi mṛga-dṛśāṁ maṇḍalī sā jagāhe |

kaścin mandaṁ jagur atha parāś cābhininyus tad-arthaṁ

sarvā eva pratividadhire puṣpa-bāṇaṁ kṛtārtham ||69||

iti śrī-kṛṣṇāhnika-kaumudyāṁ pañcamaḥ prakāśaḥ |

rātri-līlā samāptā

|| 6 ||

--o)0(o--

### upasaṁhāraḥ

paramānanda-dāsena śivānandasya sūnunā |

madhupānottamāṁ līlāṁ jñātvā śāntir ihātani ||

nideśāt sakhi-vṛndānāṁ madhu-pānāt pramattayoḥ |

adbhutān īkṣamāṇānāṁ rādhā-mādhavayor niśi ||

śrī-gaurāṅga-kṛpāmayo’vani-tale śrīmac-chivānandakaḥ

seno’mbuṣṭha-kulodbhavaḥ sukṛtibhiḥ sārdhaṁ sadā gaura-dṛk |

tat-putraḥ kavi-karṇapūra-rasikācāryāgraṇī nītitaḥ

śrī-kṛṣṇāhnika-kaumudīti viditaṁ kāvyaṁ sukāvyaṁ vyadhāt ||

iti śrī-kṛṣṇāhnika-kaumudyāṁ ṣaṣṭhaḥ prakāśaḥ

||6||

|| samāpto’yaṁ granthaḥ śrīmān ||

--o)0(o--

1. anupabodhāṁ [↑](#footnote-ref-2)
2. rati-raṇa-jaya-kānte [↑](#footnote-ref-3)
3. ābhṛṣṭa [↑](#footnote-ref-4)
4. dugdha-bhinnam. [↑](#footnote-ref-5)
5. yutāḥ [↑](#footnote-ref-6)
6. khelayā [↑](#footnote-ref-7)
7. mahā- [↑](#footnote-ref-8)
8. puru-māra-vṛtāṁśam iti pāṭhāntaram | [↑](#footnote-ref-9)
9. pūtaḥ [↑](#footnote-ref-10)
10. bhavad-arhām āptum [↑](#footnote-ref-11)
11. ato’pajagāma [↑](#footnote-ref-12)
12. kṣālitānta- [↑](#footnote-ref-13)